הוועדה לענייני ביקורת המדינה, כנסת 20, פרוטוקול מספר 321, 2018-05-02 09:30

שלי יחימוביץ': שלום לכולם, בוקר טוב.

שלי יחימוביץ': אנחנו פותחים ישיבה נוספת של הוועדה לביקורת המדינה שעוסקת לא רק בדוח המבקר, אלא גם במימוש ומיצוי זכויות ניצולי השואה ואופן ההתנהלות של משרדי הממשלה והגורמים הנוספים, הרבים והטובים, שמטפלים בהם ואחראים על מיצוי הזכויות שלהם.

שלי יחימוביץ': הישיבות האלה הן ישיבות מאוד תכליתיות, לכן עם כל הרצון והדחף לעשות את זה, וגם לי יש כזה, אני מבקשת מכל הנוכחים לוותר על נאומים מלאי פאתוס.

שלי יחימוביץ': אני אגיד שוב, גם אני בת לניצולי שואה, אני חיה את הסוגיה הזאת, יש לי דברים עקרוניים, לאומיים, מוסריים לומר על העניין, אבל אנחנו באמת רוצים בישיבות האלה לראות איפה אנחנו עומדים מבחינת ביצוע המשימות, מה ההישגים, מה החוסרים וכאמור אלה ישיבות מעקב שהן ישיבות עבודה לכל דבר.

שלי יחימוביץ': סגן השר יצחק כהן יצטרף אלינו עוד מעט, הוא ראש הצוות המתכלל, שזאת עיקר הסוגיה שלנו, סוגיית התכלול.

שלי יחימוביץ': אני גם אוסיף לטובת ניצולי השואה שאינם שומעים, נמצא איתנו טל בוסידן, מתרגם לשפת הסימנים ומי שצופה בישיבה הזאת באמצעות הפורטל שלנו ואינו שומע יכול כמובן לדעת מה קורה.

שלי יחימוביץ': בפעם הקודמת דנו על מצבם של ניצולי שואה שאינם שומעים, הפעם לא נמצאת הנציגה שלהם, אז אולי בישיבה הזאת לא נטפל באופן ספציפי, אבל אנחנו כמובן נמשיך לעסוק גם בזה.

שלי יחימוביץ': אנחנו נפתח בצחי סעד, ממשרד מבקר המדינה, מנהל החטיבה הכלכלית במשרד.

שלי יחימוביץ': צחי, אמנם כבר התקדמנו הרבה מאז הדוח, אבל ככה בכותרת, במשפט, ליבת הבעיות שאתה מצאת.

יצחק סעד: בוקר טוב.

יצחק סעד: בעיקרון הייתי מעדיף שנתחיל בלשמוע את ההתפתחויות שהיו מאז הישיבה הקודמת, אבל אחת, מאוד מאוד חשוב לשים לב לנושא של התכלול.

יצחק סעד: היה פה סגן השר בישיבה הקודמת והיה מר אודי פראוור, שהבנתי שהיה אמור לעמוד בראש הוועדה שמתכללת ומטפלת בנושא הזה, אז נשמח לדעת מה הוועדה עשתה בפועל.

יצחק סעד: אני גם זוכר שהוא אמר בדיון הקודם שהוועדה אמורה להיות הגורם המתכלל והמרכז, אבל בסופו של דבר הרשות היא זאת שאמורה להוציא לפועל ולבצע את הדברים, היא הזרוע הביצועית, אז נשמח לדעת איך הדברים האלה עובדים בפועל.

יצחק סעד: וישנם מספר נושאים ספציפיים שאנחנו דיברנו עליהם גם בוועדה הקודמת, שנעלה אותם אם נראה שהם לא עולים פה בדיון ונרצה לדעת מה התקדם בנושאים האלה.

שלי יחימוביץ': אוקיי.

שלי יחימוביץ': תיכף נתחיל בסבב, אני רק אגיד שבצד העובדה שאנחנו בסיטואציה שבה מדי חודש מתים 1,000 ניצולי שואה ואם נזחל בהתקדמות לא יהיה למי לעזור, אני כן רוצה להגיד שהייתה התקדמות בקרב רוב הגורמים, שגם ציינו אותה בישיבה הקודמת.

שלי יחימוביץ': זה ממש כמה דוגמאות, מתוך 40 מיליון השקלים שהוקצבו לשירותים חברתיים לניצולי שואה בתוך משרד הרווחה, ב-2017 היה ניצול של 98%.

שלי יחימוביץ': זה ניצול מאוד מאוד יפה.

שלי יחימוביץ': כמובן שזה לא עיקר הכספים.

שלי יחימוביץ': שמענו הרבה מחמאות על התפקוד של עפרה רוס, מנהלת הרשות לזכויות ניצולי שואה, גם אחרי הישיבה, וזה חשוב שהרשות מתפקדת היטב.

שלי יחימוביץ': הופעל נוהל מקל לקבלת תשע שעות סיעוד נוספות ללא צורך בהגשת בקשה, הקלות בקבלת מענקים ומבחני תמיכה לארגוני סיוע מהמשרד לשוויון חברתי ותוספת של 200 עד 300 תקנים לתקני עובדים סוציאליים ברשויות המקומיות, החל מ-2018, חלק גדול מהם לטובת השירות לזקן וכן הלאה וכן הלאה, יש עוד הרבה דברים טובים שקרו.

דב חנין: והנושא של האלמנות והאלמנים, נושא שהתעסקנו בו שנים ובאמת פריצת דרך, כל הכבוד לכם.

שלי יחימוביץ': יש עוד התקדמויות טובות, בסך הכול אנחנו מרגישים שיש הרבה רצון טוב, אבל עדיין יש עוד הרבה מה לתקן.

שלי יחימוביץ': לירית סרפוס, מנהלת תחום בכיר אגף חברה במשרד ראש הממשלה.

שלי יחימוביץ': בבקשה.

שלי יחימוביץ': רגע, צחי, אותך עוד לא שמענו.

יצחק סעד: שמענו.

שלי יחימוביץ': זה היה מאוד קצר.

יצחק סעד: אמרתי, אני מעדיף שנשמע על ההתפתחויות ואז נעיר מספר הערות תוך כדי.

שלי יחימוביץ': טוב.

שלי יחימוביץ': לירית, בבקשה, תני לנו תמונת מצב.

לירית סרפוס: אנחנו לצדו של סגן שר האוצר.

לירית סרפוס: סגן שר האוצר מתכלל את הצוות, אנחנו מסייעים בידו.

לירית סרפוס: הצוות קיים כבר שתי ישיבות בהשתתפות כל משרדי הממשלה, אנחנו עוברים - - -

שלי יחימוביץ': מה זה כבר?

שלי יחימוביץ': זה נורא מעט שתי ישיבות.

לירית סרפוס: החלטת הממשלה עברה בפברואר, לוקח חודש עד שהיא נכנסת לתוקף, במרץ הייתה ישיבה, באפריל הייתה ישיבה, היה לנו גם פסח, אנחנו עכשיו רק בתחילת מאי.

שלי יחימוביץ': מי משתתף בישיבות האלה?

לירית סרפוס: כל המשרדים שאמורים להיות, משרד הבריאות, משרד הרווחה, המשרד לשוויון חברתי - - -

שלי יחימוביץ': כל מי שיושב כאן

שלי יחימוביץ': מסביב לשולחן השתתף?

לירית סרפוס: כל הגורמים הממשלתיים - - -

ראובן מוזר: אף ניצול שואה.

470: הנציגים של הקרן גם לא השתתפו, למרות שבפאזה הקודמת, כשאודי פראוור עמד בראש הוועדה, הקרן השתתפה בכל הישיבות.

470: חבל, כי הקרן היא חלק בלתי נפרד מתוך הפעילות.

שלי יחימוביץ': למה לא הזמנתם את הקרן?

לירית סרפוס: הצוות הממשלתי מוגדר בהחלטת הממשלה.

לירית סרפוס: הוא צוות ממשלתי והוא כולל את משרדי הממשלה.

לירית סרפוס: אנחנו ניקח בחשבון שככל שנדרש - - -

שלי יחימוביץ': נראה לי הגיוני, מה גם שהם אחראים באופן פורמלי על חלקים גדולים של הביצוע.

שלי יחימוביץ': אז תרשמו בפניכם, בבקשה, להזמין נציגים של הקרן.

שלי יחימוביץ': אני לא אומרת כל נציג וכל עמותה וכל גוף צריך לשבת, ממש לא, צריכות להיות ישיבות מאוד תכליתיות.

לירית סרפוס: הישיבות הן ישיבות עבודה - - -

שלי יחימוביץ': אבל הקרן היא חלק אינהרנטי מהעבודה.

דב חנין: וגם הארגונים.

דב חנין: שוב, אתם לא יכולים להזמין כל ניצול וניצול, אבל איזה שהיא נציגות של מרכז הארגונים, נציגות של ניצולי השואה מאוד חיונית.

לירית סרפוס: לקחתי לתשומת לבי.

לירית סרפוס: אני רק אומרת שיש לנו תכנית לעסוק בדיונים האלה גם בנושאים קונקרטיים, אנחנו הקדשנו ישיבה אחת לנושא של הדיור, הישיבה הבאה תעסוק בהיערכות של משרד הרווחה לפרויקט המענים ברשויות המקומיות.

לירית סרפוס: אנחנו מנהלים מעקב הדוק וקבוע אחרי ההתקדמות הנהדרת של הרשות לניצולי שואה בנושא פרויקט מיצוי זכויות.

לירית סרפוס: אני מזכירה שפרויקט מיצוי הזכויות, השינוי המשמעותי שלו זה שהוא פרויקט אקטיבי למיצוי זכויות, במקום הגישה הפסיבית שנקטנו בה עד עכשיו, שאנשים היו צריכים להגיע לרשות וכאן יש היפוך, כולל הגעה עד הניצול הביתה במידה שיידרש.

לירית סרפוס: הרשות יכולה לדווח על זה כי הם נערכים לנושא בצורה פיזית.

קארין אלהרר: כמה רשויות הצטרפו וכמה מתנדבים יש בכל רשות?

לירית סרפוס: לא צריך יהיה את הדבר הזה, מפני שהרשות לניצולי שואה היא זאת שתעשה את זה.

לירית סרפוס: ירדנו מהנושא של הרשויות לטובת עניין בדיקת הפוטנציאלים, כדי לעשות את זה כמה שיותר מהר.

לירית סרפוס: להתבסס על מתנדבים זה עתיר כוח אדם, זה ייקח הרבה זמן, חלק מהרשויות - - -

קארין אלהרר: זו הייתה התכנית שלכם, לא שלנו.

לירית סרפוס: אבל שמענו את דבר הוועדה ולקחנו לתשומת לבנו ושינינו את כיוון הפעולה.

קארין אלהרר: והגדילו את מצבת כוח האדם?

לירית סרפוס: הרשות לניצולי שואה קיבלה את כל המשאבים שהיא ביקשה לטובת הפרויקט הזה.

דב חנין: גברתי, לפני הפרטים אני רוצה לשאול שאלה יותר עקרונית.

דב חנין: היו לכם כבר שתי ישיבות.

דב חנין: המילה תכלול היא מילה חשובה, היא מילה חדשה שאנחנו כולנו מתרגלים אליה, אבל אני למדתי כבר להבין שמאחורי המילה הזו יש תפיסות מאוד שונות למה עושים בפועל.

דב חנין: לי יש הבנה למה הכוונה, אולי כדאי גם שנציגי המבקר יציגו מה מבחינתם, איך זה - - -

שלי יחימוביץ': לא, לא, זה לא יקרה עכשיו, דב.

שלי יחימוביץ': אנחנו בישיבה מתמשכת, אנחנו לא נתחיל כל דבר מחדש.

דב חנין: לא, איך אתם, בשתי הישיבות האלה שאתם קיימתם, מהי תפיסת התכלול שלכם, איך אתם רואים שהדבר הזה צריך לקרות בחודשים הקרובים?

דב חנין: לאן אתם רוצים להגיע, נניח בעוד חצי שנה?

לירית סרפוס: אני אתן דוגמה קונקרטית, רק כדי לסבר את האוזן, אם יושבת הראש תתיר.

שלי יחימוביץ': רגע.

שלי יחימוביץ': יש לי בקשה לחברי הכנסת, עוד מעט יצטרף אלינו איציק כהן, שעומד בראש הצוות, אז אני מציעה שאת שאלות המקרו תפנו אליו.

קארין אלהרר: לא שאלת מקרו.

שלי יחימוביץ': עכשיו אנחנו דווקא בקטע התכליתי.

קארין אלהרר: לא, מאוד מאוד תכליתי.

קארין אלהרר: מה התכנית פרקטית?

קארין אלהרר: זאת אומרת איך אנשי הרשות לניצולי השואה, שבאמת עושים עבודה מדהימה, אבל איך הם אמורים להגיע ולעמוד בפני ניצולי השואה פייס טו פייס ובאמת לתת את המענה אחד לאחד.

קארין אלהרר: עד עכשיו הרשות נתנה כשפנו אליה.

לירית סרפוס: עפרה, אני מציעה שאת תשיבי על זה.

שלי יחימוביץ': בסדר גמור.

שלי יחימוביץ': עפרה רוס, מנהלת הרשות לזכויות ניצולי שואה, בבקשה.

עפרה רוס: קודם כל אני מאוד מתחברת לדברים של יושבת ראש הוועדה, על השינויים שחלו רק בשנה האחרונה באמת כדי קצת לסבר את האוזן ובאמת חלו שינויים דרמטיים.

עפרה רוס: אנחנו שילמנו מענק של 11,000 שקל לניצולי שואה נזקקים בחודש ינואר וכאלה שמקבלים השלמת הכנסה.

שלי יחימוביץ': לכמה?

עפרה רוס: ל-8,500 איש.

עפרה רוס: אנחנו הרחבנו את הזכויות לאלמנות.

עפרה רוס: חלק מהאלמנות קיבלו מענקים, התחילו לקבל 2,000 שקל.

עפרה רוס: אני חושבת שהדבר החשוב שנעשה פה, שאנחנו איתרנו את האלמנות ופנינו אליהן והדבר הנוסף שעשינו, גם קיבלנו את חשבון הבנק שלהן, הן לא היו צריכות להגיש בקשה ואנחנו שילמנו להן.

עפרה רוס: חלקן קיבלו באפריל, חלקן קיבלו החודש.

שלי יחימוביץ': פשוט קיבלו לחשבון הבנק בלי שום הודעה מוקדמת?

עפרה רוס: כן.

עפרה רוס: הודענו להן גם לפני זה שהן עשויות לקבל והודענו להן גם אחרי זה והחודש קיבלו 7,000 אלמנות שאיתרנו אותן ושילמנו להן לחשבון הבנק.

עפרה רוס: כמובן שאנחנו ננסה לאתר אלמנות נוספות שאולי לא הצלחנו לאתר.

דב חנין: רק שאלה.

דב חנין: מי שכבר קיבל את המענק הרבעוני, הוא אוטומטית עובר ל - - -

עפרה רוס: אוטומטית, בלי להגיש טופס ובלי שום דבר.

עפרה רוס: בנוסף ל-7,000 שדיברתי עליהן, שלא הכרנו אותן קודם לכן, איתרנו אותן, השגנו את חשבונות הבנק והעברנו את הכספים לבנק.

עפרה רוס: כל אותם אלה שמקבלים רנטה של הבה.

עפרה רוס: אה.

עפרה רוס: גה מגרמניה, גם כן עכשיו יקבלו את המענק הרבעוני.

עפרה רוס: זה מענק שנתי של 10,000 שקל, אבל הם יקבלו את זה בארבע פעימות, כאשר אנחנו מנסים גם את זה להקטין.

עפרה רוס: האוכלוסייה אצלנו כבר, אנחנו מנסים להשיג את חשבונות הבנק שלהם, אנחנו לא רוצים שהם יגישו טפסים, אנחנו עושים את המאמצים למצוא את חשבונות הבנק שלהם וכמה שיותר מהר להתחיל לשלם להם את המענק.

עפרה רוס: כמו שאמרנו קודם, הביטול של הטופס של שעות סיעוד, שעבדנו עם הקרן וכל הגורמים האחרים, ועכשיו אין צורך בטופס, באמת לייתר בירוקרטיות מאוד גדולות.

עפרה רוס: עכשיו אני אספר על הפרויקט הלאומי שאנחנו נמצאים בתוך התהליך.

עפרה רוס: כבר פנינו ל-10,000 איש, קיבלנו בחזרה 7,500 מקרים שמטופלים, חלקם כבר טופלו.

עפרה רוס: הרעיון המרכזי, בהבדל ממה שהיה קודם, קודם עשינו את הפרויקט הזה עם הרשויות המקומיות ובאמת זה היה אמור להיות תהליך מצוין, אם היה שיתוף פעולה טוב ויכול היה גם להסתיים, אבל הסתבר שבכל זאת היו קשיים כאלה ואחרים, המדינה לקחה על עצמה היום את הפרויקט הזה, אנחנו, הרשות, יש לנו במאגר - - - אולי אני אגיד עוד דבר, יש היום מאגרים, המאגרים האלה היו מאגרים שבנינו אותם וזה לא היה פשוט לבנות אותם, אבל למזלנו יש לנו היום מאגר של כל ניצולי השואה שמקבלים משהו, יש לנו מאגר שהוא זמין לנו ולכן אנחנו גם יכולים לעבוד באמצעותו ולעשות - - -

שלי יחימוביץ': אני אציין בהקשר הזה שאני חושבת שהישג שאנחנו השגנו כאן זה לוותר על סקר העומק העתידי שהיה נמשך שנים ארוכות, כי פשוט הגענו למסקנה שהמידע שיש בידיכם הוא מידע מאוד משמעותי וגדול ולא צריך כל פעם להתחיל את כל ההיסטוריה מהתחלה.

עפרה רוס: אבל בנוסף למאגר הזה, שמונה היום 220,000 איש, בנינו מאגר של אזרחים במדינת ישראל פוטנציאליים שאנחנו פונים אליהם, שהם עשויים להיות זכאים.

עפרה רוס: זה לא אומר שהם יהיו בסופו של דבר גם זכאים, אבל אנחנו כן רוצים לוודא שהגענו לכל אחד מהם ווידאנו שגם אם הוא לא זכאי אנחנו וידאנו את הנושא הזה ויודעים שהוא לא זכאי.

עפרה רוס: אם הוא זכאי, לדאוג לשלם לו את מה שמגיע לו.

שלי יחימוביץ': כמה זכאים איתרתם מאז הישיבה האחרונה שלנו?

שלי יחימוביץ': או תני לנו מספרים שנתיים.

עפרה רוס: אני אתן לוועדה הבאה, כדי שאני אהיה יותר - - -

שלי יחימוביץ': זכאים חדשים, אני מתכוונת, כאלה שאנחנו לא יודעים עליהם.

עפרה רוס: זכאים חדשים, אני אביא לוועדה כדי שאני אהיה יותר מדויקת.

עפרה רוס: אני יודעת בגדול, אבל אני רוצה ל - - -

שלי יחימוביץ': את יכולה להגיד לנו כמה מדי שבוע מתגלים כאלה, פחות או יותר?

עפרה רוס: כן, אני יכולה להגיד, אנחנו יכולים לתת את כל המידע.

עפרה רוס: יש לנו את כל המידע ואנחנו יכולים לתת את כל המידע.

עפרה רוס: נביא את זה לישיבה הבאה.

שלי יחימוביץ': אז הבקשה שלי היא גם שתביאי את זה לישיבה הבאה, אבל גם שתעבירי לנו בכתב אחרי הישיבה הזו.

עפרה רוס: בסדר, אנחנו נעביר את המידע הזה.

עפרה רוס: אני אעביר לכם בשנה האחרונה ואני אעביר לכם את אלה שבתקופה האחרונה.

עפרה רוס: המטרה היא באמת בסופו של דבר להגיע לכל האנשים האלה.

עפרה רוס: אנחנו בנינו תכנית, התכנית שלנו אומרת דבר כזה, בראש ובראשונה אנחנו עושים את הבדיקה גם לכאלה שנמצאים בתוך המערכות וגם לכאלה שלא נמצאים בתוך המערכות, מה שאנחנו קוראים להם הפוטנציאליים.

עפרה רוס: אלה שנמצאים בתוך המערכות, באמצעות חתכים שלנו, שאנחנו מבצעים אותם, אנחנו מגיעים לקבוצות של אנשים, בהתחלה כותבים מכתב, אם יש היענות למכתב זה מטופל, אם אין היענות מעבירים את זה לטלפון, מתקשרים לבן אדם.

עפרה רוס: לא מצליחים לאתר את אותו בן אדם, בסופו של יום אנחנו נגיע אליו הביתה ונבדוק מה קורה איתו ונבדוק איזה זכויות הוא עשוי למצות אצלנו.

קארין אלהרר: לכמה הגעתם הביתה?

עפרה רוס: עוד לא הגענו, אנחנו עומדים להגיע ותיכף אני אומר את זה.

עפרה רוס: הקבוצה השנייה זה הפוטנציאלים.

שלי יחימוביץ': מתי זה יקרה?

עפרה רוס: אנחנו צריכים להוסיף אנשים שיילכו לבתים, אנחנו נמצאים במשא ומתן מתקדם כדי לסגור את הנושא הזה.

עפרה רוס: אני גם אעדכן את הוועדה בפעם הבאה איפה אנחנו נמצאים בקטע הזה.

קארין אלהרר: לא הבנתי את המשא ומתן מתקדם, עם מי?

עפרה רוס: - - - כדי שאנשים יילכו לבתים.

עפרה רוס: הרי עובדי הרשות, בכמות שיש לנו, אנחנו לא יכולים להגיע לכל בית.

קארין אלהרר: לכן שאלתי על כוח אדם.

עפרה רוס: לכן אנחנו עושים את זה באאוט סורסינג כדי למצוא כוח אדם שיגיע לאותם בתים.

עפרה רוס: זה הרי בכל רחבי הארץ, אם יש לנו בן אדם באילת ויש לנו בן אדם בגליל, אנחנו חייבים למצוא את הכוחות האלה ואנחנו נמצאים כרגע במשא ומתן מתקדם.

קארין אלהרר: אבל אין עניין תקציבי בנושא הזה?

עפרה רוס: לא.

עפרה רוס: אנחנו נעדכן את הוועדה בנושא הזה ב - - -

יצחק סעד: לפי קצב ההתקדמות הנוכחי מתי את מעריכה תסיימו, אל"ף, את מיצוי הזכויות של הקיימים ובי"ת, מתי תסיימו את הטיפול.

יצחק סעד: אני מבין שיש 100,000 פוטנציאליים?

יצחק סעד: הערכה.

עפרה רוס: קיימים, אנחנו כבר מסיימים את המיצוי.

עפרה רוס: אני רוצה להיות בתוך שנה וחצי מאחורי הפרויקט הזה.

שלי יחימוביץ': שאלה נוספת בהמשך לשאלה שהפנתה קודם חברת הכנסת קארין אלהרר.

שלי יחימוביץ': סוגיית הרשויות המקומיות והעבודה מולם, בפעם הקודמת דווח על 80 רשויות, נכון?

עפרה רוס: כן.

שלי יחימוביץ': איפה זה עומד?

שלי יחימוביץ': אתם ממשיכים ל - - -

עפרה רוס: אנחנו ממשיכים עם זה, אנחנו לא עצרנו.

שלי יחימוביץ': נוספו רשויות נוספות?

עפרה רוס: תל אביב נכנסה למשל, היא לא הייתה קודם.

שלי יחימוביץ': טוב, זה משמעותי, זה הרבה אנשים.

עפרה רוס: אני חושבת שזה חשוב.

עפרה רוס: אגב, אני גם מאלה שחושבים שהעבודה עם הרשויות הייתה מוצלחת.

שלי יחימוביץ': אז למה הייתה?

שלי יחימוביץ': אין יותר עבודה עם הרשויות?

עפרה רוס: לא, יש, אנחנו ממשיכים לעבוד איתם.

שלי יחימוביץ': אבל למה את מדברת על זה בלשון עבר?

עפרה רוס: לא, אנחנו ממשיכים.

עפרה רוס: אנחנו עברנו לצורה אחרת של מיצוי זכויות, שהמדינה עושה את זה.

עפרה רוס: הכוונה הייתה, וזה היה רעיון שלנו, המיצוי באמצעות הרשויות המקומיות זה היה רעיון של הרשות, שלנו, אנחנו חשבנו שלרשויות מקומיות יש אינטרס - - -

שלי יחימוביץ': בסדר, אני לא מדברת על התזה שמאחורי זה.

עפרה רוס: אז זה לא הצליח במלואו, משום שכל רשות היא סוברנית להחליט אם היא מצטרפת או לא מצטרפת.

שלי יחימוביץ': אז מי נכנס בנעלי הרשויות שלא הצליחו?

עפרה רוס: אנחנו.

שלי יחימוביץ': כלומר בחלק מהרשויות יש עבודה במקביל לכאורה של הרשות שלא עושה מי יודע מה עבודה טובה ואתם?

עפרה רוס: אנחנו גם נבדוק.

עפרה רוס: הכוונה היא להגיע לכל אותם אנשים שהם פוטנציאלית עשויים להיות זכאים, לבדוק האם הם זכאים למשהו או לא.

שלי יחימוביץ': אני מבינה, עפרה, אבל בכל זאת אני שואלת, יש לי תחושה מהאנדר טון של הדברים שלך שזה לא עובד עם הרשויות.

עפרה רוס: עם חלקן זה כן עובד ועם חלקן זה פחות עובד, אבל אנחנו לא רוצים לסמוך עליהם.

שלי יחימוביץ': אז זה גם וגם, במקביל?

עפרה רוס: מי שעושה את המיצוי, אנחנו לא נגיד לה 'תפסיקי', אנחנו חושבים שזה לא נכון להגיד להם להפסיק, שתעשה את זה.

שלי יחימוביץ': ברור, אם מישהו כן עושה עבודה טובה.

עפרה רוס: כן, הם עושים עבודה טובה, אנחנו לא נפריע להם.

שלי יחימוביץ': ואין כפילות?

עפרה רוס: לא תהיה כפילות, כי אנחנו נעבוד איתם.

שלי יחימוביץ': זה יכול להיות בזבוז אם שני אנשים יגיעו לאותו ניצול.

עפרה רוס: אנחנו נודיע להם.

עפרה רוס: כל רשות שאנחנו נגיע לאנשים שלה אנחנו נעבוד איתם.

שלי יחימוביץ': ולמה את מדברת בלשון עתיד?

שלי יחימוביץ': אתם לא עושים את זה כבר?

עפרה רוס: ההגעה לבתים עדיין לא.

עפרה רוס: אנחנו עוד לא בקטע של ההגעה.

שלי יחימוביץ': מתי זה יקרה?

שלי יחימוביץ': תני לנו הערכת זמן.

עפרה רוס: אני מקווה שתוך שלושה חודשים אנחנו כבר נוכל להגיע לבתים.

שלי יחימוביץ': זה עוד 3,000 ניצולי שואה שימותו בזמן הזה.

עפרה רוס: בואי לא נשכח שיש אנשים שמטפלים בהם ב - - -

שלי יחימוביץ': נכון, את צודקת, זו הערה נכונה.

שלי יחימוביץ': אני מקבלת אותה.

שלי יחימוביץ': זה נכון, את צודקת.

שלי יחימוביץ': כשאני אומרת ש-1,000 מתים מדי חודש, אז חלק גדול מהם כן ממוצות הזכויות שלהם.

קארין אלהרר: רגע, לפני שמגיעים לבתים, ההגעה לבתים, באמת בקצה גם מבחינת המענה שנותנים, אבל בינתיים כן כבר מרימים טלפונים?

עפרה רוס: כן, אנחנו כבר התחלנו.

קארין אלהרר: מנהלת הוועדה, חנה, רוצה לשאול משהו.

חנה פריידין: אני רציתי רק לשאול, את הזכרת את העניין של אלמנים ואלמנות, מדובר לא בניצולי שואה, זה בני זוג.

עפרה רוס: לא, ודאי שלא, בני זוג של ניצולי שואה.

חנה פריידין: וזה ללא מבחן הכנסה?

עפרה רוס: לא, אין שום מבחן הכנסה.

חנה פריידין: לפעמים זה אנשים שמתפרנסים די טוב.

שלי יחימוביץ': אז מה?

שלי יחימוביץ': אנחנו במדיניות אוניברסלית, אנחנו לא במדינת סעד.

עפרה רוס: גם הרשות, כאשר היא נותנת תגמול מוגדל, רק אז היא עושה מבחן.

עפרה רוס: כל ניצול שואה זכאי לקבל את התגמולים שלהם.

עפרה רוס: המבחן נעשה רק לאנשים שבאמת המצב הסוציואקונומי שלהם יותר קשה.

שלי יחימוביץ': גם קצבאות זקנה, כולם זכאים להן, גם אם הם עשירים וגם אם הם עניים, וטוב שכך.

שלי יחימוביץ': וגם חינוך חובה חינם, זכאים גם עניים וגם עשירים וטוב שכך.

גל שחם: אנחנו צריכים לזכור גם שיש ירידה - - -

שלי יחימוביץ': טוב.

שלי יחימוביץ': עפרה, עוד משהו?

עפרה רוס: זהו בגדול.

קארין אלהרר: אם אפשר רק עוד שאלה.

קארין אלהרר: יש את הפוטנציאליים, שאתם מזהים כרגע, לגבי פוטנציאליים שאתם עדיין לא זיהיתם?

עפרה רוס: אני מקווה שבאמצעות החתכים שאנחנו עושים, הרי מאיפה אנחנו לוקחים את הפוטנציאליים?

עפרה רוס: אנחנו פונים למאגר של המרשם ועושים חתכים מסוימים, ארץ לידה, איפה הוא היה בזמן ה - - - כלומר כל החתכים שאנחנו צריכים לדעת, שנת עלייה, שנת לידה, ואז לפי זה אנחנו אומרים שהוא פוטנציאלית עשוי להיות ניצול שואה.

עפרה רוס: הרי אנחנו לא נפנה למישהו שנולד נגיד בישראל וחי בישראל, כי על פי הכללים האלה הוא לא עשוי להיות.

עפרה רוס: אנחנו פונים רק לאנשים שביצענו לגביהם חתכים במרשם האוכלוסין ואנחנו מניחים שהם - - -

שלי יחימוביץ': ניצולי שואה שהם אלמנים של ניצולי שואה, זכאים גם הם?

עפרה רוס: כן, הם מקבלים - - -

קריאה: הם מקבלים גם בזכות עצמם וגם תוספת.

קארין אלהרר: אתם עובדים באיזה שהוא שיתוף פעולה עם הסיוע המשפטי הממלכתי?

קארין אלהרר: מבחינת להוסיף אנשים למאגר.

שלי יחימוביץ': קולט אביטל, יו"ר מרכז הארגונים של ניצולי השואה.

431: אני רק רציתי להוסיף פרט קטן לגבי מיצוי הזכויות בעיריות.

431: אנחנו ככלל עובדים מול כל עירייה ומארגנים כנסים.

431: אנשי העיריות הם אלה שמביאים את המאגר של ניצולי השואה לכנסים האלה ואז הדרך שבה מתנהל כנס כזה זה שלפני שאנחנו מעלים מרצים שמדברים על הזכויות אנחנו עושים מין יריד עם כל הגופים שנותנים זכויות, החל מהגוף של עפרה, דרך משרד המשפטים, הקרן וכו', ובדרך כלל אנחנו זוכים לשיתוף פעולה טוב מהעובדים הסוציאליים בעיריות, אבל יש כמה עיריות שממש לא רוצות לשתף פעולה.

שלי יחימוביץ': מה זה לא רוצות?

שלי יחימוביץ': סתם ככה?

431: 'אין לנו אפשרות'.

431: אני אתן לך דוגמה, כרמיאל.

431: אנחנו איזה עשר פעמים כבר תכננו שם כנס אזורי, כי אנחנו מדברים על כרמיאל, אנחנו מביאים אנשים מנהריה וכו', אין להם יכולת, אין להם אפשרות.

431: אולי פה צריך גם לעשות איזה פעולה.

שלי יחימוביץ': אוקיי.

שלי יחימוביץ': הצטרף אלינו סגן השר יצחק כהן, שהיה גם בישיבה הקודמת, ושמחנו על כך שהוא זה שמונה על התכלול.

שלי יחימוביץ': תיכף נעבור אליך, לפני כן לימור לבנת, יו"ר הקרן לרווחת נפגעי השואה בישראל ולשעבר שרת החינוך כמובן, וכן הלאה, שרת התקשורת, שרת התרבות וכן הלאה.

470: כן, הרשימה ארוכה מדי.

470: תודה.

470: אני רוצה בקצרה.

470: קודם כל הקרן היא זאת, במשפט אחד, שלמעשה משמשת ספק של הרשות לזכויות ניצולי שואה וככזו היא זאת שמתפעלת באמצעות ספקי הסיעוד ו - - -

שלי יחימוביץ': כלומר אתם, סליחה על הביטוי, קבלני משנה של הרשות.

470: לצורך העניין.

יצחק כהן: אלה פרויקטים משלימים, הייתי קורא לזה.

שלי יחימוביץ': כן, אבל הם עובדים מולם.

470: קודם כל תשע שעות הסיעוד, שניצולי השואה מקבלים, אלה הזכאים לכך.

470: כלומר יש כאן שני תנאים למעשה, קודם כל שיהיו מוכרים ברשימה הלאומית או יש עוד כמה רשימות משנה, בה.

470: אה.

470: גה וכאלה, לא ניכנס לזה כרגע כי זה לא מה שחשוב, וכמובן שיהיו זכאים על ידי הביטוח הלאומי לפחות ל-150% אחוזי נכות.

470: בהינתן שני התנאים האלה הם זכאים.

470: עד היום זה עבד באופן הזה שאנחנו קיבלנו מהביטוח הלאומי את הרשימות, תיקפנו מול הרשות את העובדה שהם אכן מוכרים, כאמור, ברשימה הלאומית ואז אנחנו פעלנו כדי לתת להם את תשע שעות הסיעוד.

470: מהרגע שבו הוקמה הוועדה בראשותו של אודי פראוור, שכבר היום הוא לא נמצא במשרד ראש הממשלה, אבל הוועדה, אני מבינה, ממשיכה לעבוד, לא ידעתי אפילו, אבל עכשיו אני שומעת את זה, למעשה התחיל התהליך ללא טפסים ולשמחתנו הגרמנים, שקודם לא הסכימו לוותר על הטפסים, הסכימו וזו בשורה גדולה וברכה גדולה מאוד, שאכן לא צריך לטרטר את הניצולים - - -

שלי יחימוביץ': כל כמה זמן מקבלים את הנתונים מהביטוח - - - רגע, אמרת שבעבר קיבלתם את הרשימה מהביטוח הלאומי, ועכשיו?

470: בעבר קיבלנו מהביטוח הלאומי פעם בשבועיים.

שלי יחימוביץ': ועכשיו ממי אתם מקבלים?

שלי יחימוביץ': לא מהביטוח הלאומי?

470: לא, עכשיו יש רשימה אחת, למעשה ממשק אחד שאנחנו מקבלים אותו מהרשות.

470: הרשות מקבלת מהביטוח הלאומי, אנחנו מקבלים מהרשות, כדי שלא יהיו באמת יותר מדי גורמים שיש - - - וזה בסדר גמור.

470: אנחנו מקבלים מהרשות פעם בחודש ולא פעם בשבועיים.

שלי יחימוביץ': ובעבר קיבלתם פעם בשבועיים?

470: פעם בשבועיים, כן.

470: זה יוצר קושי.

שלי יחימוביץ': למה זה קורה?

שלי יחימוביץ': את היית מעדיפה לקבל פעם בשבועיים?

470: הייתי מעדיפה פעם בשבוע, כי חבל שהניצולים ימתינו, אבל - - -

שלי יחימוביץ': אז למה פרק הזמן - - - אנחנו פה בענייני - - -

470: השאלה צריכה להיות מופנית לביטוח הלאומי.

שלי יחימוביץ': אז אנחנו כנראה בענייני הקלה והורדת מסים והכול ואנחנו כאן שומעים, זה אולי פרט קטן, אבל הוא - - -

470: לא, הוא לא פרט קטן.

שלי יחימוביץ': אז על אחת כמה וכמה.

470: אם אני יכולה לשים את זה בכותרת רגע, אז הכותרת הגדולה היא שיש כאן באמת רווח והצלה לניצולים על ידי כך שבוטלו הטפסים, אבל כותרת המשנה היא שיש כאן קושי בכך שיש כאן מרווח גדול מדי - - -

שלי יחימוביץ': שגדל לאחרונה.

470: בדיוק, שגדל, ולכן יש ניצולים שלא יכולים לקבל את תשע השעות שלהם כי הם צריכים לחכות יותר מדי זמן.

שלי יחימוביץ': טוב שאת מעלה את זה.

שלי יחימוביץ': אני רוצה לברר את הנקודה הזאת, כי זו נקודה שאני מבינה שהיא גם לא קטנה ממש.

שלי יחימוביץ': יעל אגמון נמצאת כאן?

שלי יחימוביץ': מישהו מהביטוח הלאומי נמצא כאן?

470: יעל היא מהאוצר.

שלי יחימוביץ': כן, רכזת ביטוח לאומי ורווחה באגף תקציבים.

שלי יחימוביץ': תציגי את עצמך, בבקשה.

עדנה ליימן: עדנה ליימן, עובדת אזרחים ותיקים באגף אזרחים ותיקים.

שלי יחימוביץ': ואת יכולה לתת לנו נתונים על העברת הנתונים?

עדנה ליימן: אני חושבת שלימור התכוונה לסיעוד, נכון?

שלי יחימוביץ': הכוונה להעברת שמות הזכאים.

עדנה ליימן: זכאים למה?

שלי יחימוביץ': אם את לא מצויה בחומר אז זה בסדר, אנחנו לא נאלץ אותך לענות על דברים שאת לא מבינה.

שלי יחימוביץ': זאת אומרת את לא האדם הנכון לשאול אותו.

עדנה ליימן: בגלל זה שאלתי אם זכאים לסיעוד, אז לא, אני לא בקיאה בחומר.

עדנה ליימן: זכאים לאזרחים ותיקים והבטחת הכנסה, זה כן.

יצחק כהן: עפרה, ה-non paper, השיטה החדשה של העברת מידע.

עפרה רוס: אני אגיד אולי כמה מילים.

יצחק כהן: היא תסביר, זה הרבה יותר משוכלל ממה שהיה קודם.

עפרה רוס: חלה פה התקדמות באמת גדולה מאוד.

יצחק כהן: המצב השתפר.

שלי יחימוביץ': בסדר, איציק, אף אחד לא חולק על זה שהמצב השתפר, שזאת התקדמות נהדרת שאין ניירות, אבל לימור העלתה כאן סוגיה שעכשיו, למרות הדבר הנפלא שקורה, היא מקבלת את הרשימות פעם בחודש במקום פעם בשבועיים, כשהיא בכלל הייתה רוצה פעם בשבוע.

שלי יחימוביץ': אז, עפרה, תסבירי לנו מה קורה כאן.

עפרה רוס: אנחנו ישבנו עם המוסד לביטוח לאומי ואגב, עדכנתי גם את הקרן בנושא הזה ועכשיו נקבעה פגישה לחודש מאי בנושא הזה ואני מניחה שזה יסתדר.

עפרה רוס: אני לא חושבת שזה לא יסתדר.

שלי יחימוביץ': אבל למה זה קרה?

עפרה רוס: מלכתחילה דובר על קובץ שעובר פעם בחודש.

שלי יחימוביץ': אבל היא אומרת שהם קיבלו פעם בשבועיים עד היום.

עפרה רוס: אנחנו לא ידענו שמקבלים פעם בשבועיים קובץ.

470: כי הם לא היו קשורים ל - - -

יצחק כהן: הייתה תחנה נוספת.

עפרה רוס: דובר שעובר קובץ פעם בחודש, אנחנו לא ידענו שהקרן מקבלת.

עפרה רוס: אנחנו מקבלים פעם בחודש קובץ, מעבדים את הקובץ הזה, המוסד לביטוח לאומי מעביר אלינו את כל האוכלוסייה החדשה שצריכה לקבל תשע שעות.

שלי יחימוביץ': אז טוב שהתכנסנו כאן כי הנה את יודעת שעד לא מזמן הם היו מעבירים פעם בשבועיים, דבר שהוא מאוד מקל על העבודה ומקבל על הנגישות ועל הסיוע.

עפרה רוס: בהחלט, אנחנו נבקש מהם.

קארין אלהרר: יש לי תחושה שאם ילחצו יקבלו פעם בשבוע.

שלי יחימוביץ': אפשר לתבוע מהם להעביר את זה פעם בשבוע?

עפרה רוס: אנחנו נבקש.

עפרה רוס: יש לנו דיון איתם, אני גם עדכנתי את לימור, יש לנו דיון - - -

470: לא, אנחנו מדברות בינינו, זה לא שלא, אבל - - -

שלי יחימוביץ': בסדר, אני לא ידעתי על זה למשל.

שלי יחימוביץ': גם קארין, שמצויה בחומר, לא ידעה את זה.

470: לא, ברור, אני אומרת שהכתובת היא בעצם הביטוח הלאומי, לא הרשות, שהביטוח הלאומי אכן יעביר לרשות את זה בתכיפות גדולה יותר, פעם בשבועיים, אם אפשר פעם בשבוע, עוד יותר טוב, אני לא יודעת.

שלי יחימוביץ': בסדר גמור.

שלי יחימוביץ': חבל שאין פה נציג בכיר של הביטוח הלאומי, אנחנו נדאג לזה בפעם הבאה.

470: אני מסיימת.

470: מהרגע שהועברנו לשיטה של ללא טפסים עשינו עוד מהלך אחד, אנחנו גם כן מתואמים בעניין הזה עם הרשות, יש קבוצה של כ-3,800, אם אני לא טועה, ניצולים, מ-2017 חלקם, שכבר פנינו אליהם מספר פעמים.

470: פנינו אליהם גם במכתבים אישיים, גם באמצעות הספקים כמה פעמים, הם לא הגיבו.

470: כיוון שהם לא הגיבו אז אנחנו עכשיו פונים אליהם עוד פעם וצריך יהיה לראות מה לעשות, אולי הרשות אחר כך תפנה אליהם באיזה שהיא פנייה אישית, או באיזה שהיא צורה כזאת, הביתה או משהו מהסוג הזה, אנחנו אין לנו כלים להגיע כמובן הביתה.

470: זו פעם נוספת שאנחנו באמצעות הספקים פונים אליהם, אבל יש קבוצה כזו שבכל הפניות, בכל הצורות, כמה וכמה פעמים לא מגיבה כבר לאורך תקופה מסוימת, לאורך - - - טוב, זה מצטבר, זה לא משנה כרגע.

שלי יחימוביץ': יכול להיות שהם בבתי חולים סיעודיים?

470: יכול להיות.

470: יכול להיות שחלק לא מעוניינים, כי יש ניצולים שלא מעוניינים, עקרונית לא מעוניינים.

שלי יחימוביץ': כן, מכירה את התופעה.

470: אז חלק מהם עונים לנו, 'אנחנו לא מעוניינים', חלק לא עונים, ויש כאלה בכל מצבים.

עפרה רוס: אבל אפשר דרך חברות הסיעוד, לימור, לפנות אליהם.

470: אנחנו פנינו אליהם כבר ואנחנו מצפים בתוך חודש, חודש וחצי, שאנחנו נהיה יותר חכמים בעניין הזה, אבל גם יכול להיות שלגבי חלקם לא יהיו לנו תשובות.

470: זהו, עד כאן, אנחנו היום פועלים בשיטה הזאת, הדבר העיקרי שמטריד אותנו זה העניין הזה.

שלי יחימוביץ': בסדר גמור.

שלי יחימוביץ': סגן השר איציק כהן הצטרף אלינו.

שלי יחימוביץ': אנחנו קיבלנו איזה סקירה תמציתית מלירית סרפוס, אבל בכל זאת הייתי רוצה שאתה תספר לנו מה נעשה, ועוד לפני שאתה מתחיל, עלתה כאן שאלה ובקשה, גם בקשה שלי, לצרף לישיבות של הוועדה גם את לימור לבנת, השרה לשעבר, שהיא יו"ר הקרן לרווחת נפגעי השואה בישראל והיא אמונה על ביצוע.

שלי יחימוביץ': זו לא סתם השתתפות פילוסופית, וגם את חברת הכנסת לשעבר קולט אביטל, שהיא יו"ר מרכז הארגונים של ניצולי השואה והיא אוצרת בתוכה ידע עצום בסוגיה הזו.

יצחק כהן: אנחנו מקבלים בברכה את ההצטרפות לצוות לימור לבנת וקולט, בשמחה רבה, זה יהיה רק לברכה ולתועלת.

יצחק כהן: אני שמח על היוזמה שלכם, חבל שלא חשבנו על זה קודם.

יצחק כהן: בגלל שזה היה צוות משרדי ממשלתי, פנימי, אז - - - אבל בשמחה רבה, אתם תוזמנו לישיבות.

470: אם יש נושאים שלא רלוונטיים אלינו אז אין צורך.

יצחק כהן: הכול רלוונטי, אני אגיד לך למה, כי יש המון המון רצון טוב בכל משרדי הממשלה שעוסקים בדברים האלה, הבעיה הייתה כפילויות וחוסר תכלול וחוסר סנכרון וזה עיקר העבודה של הצוות בימים הראשונים, לדעת כל משרד ממשלתי על מה הוא אמון וכיצד למנוע כפילויות ושיתעסקו במה שהם צריכים לעשות בצורה הכי טובה ואכן יש שיתוף פעולה מלאה, מצד ראש הממשלה, הרשות לניצולי השואה, שעושים עבודה נהדרת, וכל משרדי הממשלה, גם הקליטה וגם הרווחה וגם הבריאות, כולם יושבים.

יצחק כהן: מעת לעת אנחנו מתכנסים, בהתחלה זה יהיה אחת לשבועיים, כדי לעשות את הסנכרון המיטבי, לאחר מכן אנחנו כבר נעשה בצוותים יותר קטנים, אבל ברוכים הבאים, אתם מוזמנים לצוות.

יצחק כהן: כפי שאמרתי, הישיבות הראשונות הוקדשו לסימון ולסנכרון למטלות של כל משרד ממשלתי אמון עליהן.

יצחק כהן: היו כפילויות, מטבע הדברים כשיש כפילות אז זה לא תמיד מועיל.

יצחק כהן: אנחנו נקרא את זיקוק העניין הזה.

יצחק כהן: סתם לדוגמה, בנושא של הפגה במועדונים היו מספר משרדי ממשלה שעסקו בזה ואני מניח שזה לא תמיד היה הכי יעיל בעולם.

יצחק כהן: כעת כל משרד יהיה אמון על תפקיד מסוים שהוא יעשה אותו והוא יעשה אותו הכי טוב, זה מה שהולכים לעשות.

שלי יחימוביץ': מטריד אותי קצת, אדוני סגן השר, המילים 'יהיה'.

יצחק כהן: לא, לא יהיה.

יצחק כהן: אני לא יודע אם עפרה כבר סיפרה לכם, שהמבצע כבר התחיל ו-10,000 ניצולים כבר מטופלים בחבילה הראשונה וכבר לקראת החבילה השנייה יש עוד 10,000.

יצחק כהן: 7,500 מהם כבר חזרו, 2,500 - - - ביוזמתכם, אתם ביוזמתכם, אין יהיה, זה כבר יצא לדרך, בחבילות של עשרות אלפים.

קארין אלהרר: אדוני סגן השר, אם תוכל לפרט מה המספרים הללו.

יצחק כהן: עפרה, תפרטי מה 10,000 התיקים הראשונים שיצאו לדרך.

עפרה רוס: 10,000 התיקים הראשונים שעשינו, בעצם פנינו לאוכלוסייה בקשר למחלות נוספות מוכרות.

עפרה רוס: פנינו באמת ל-10,000 אנשים, קיבלנו בחזרה 7,500, 2,500, אנחנו עושים להם טלפונים עכשיו ומטפלים בתחום הזה.

עפרה רוס: זו הקבוצה שאיציק דיבר עליה כרגע, זו הקבוצה הראשונה.

עפרה רוס: אנחנו ממשיכים הלאה, עד שנגיע לכולם, כמו שאמרתי קודם.

יצחק כהן: אנחנו נגיע לכולם, בין אם זה באמצעים דיגיטליים ובין אם באמצעים פיזיים, אנחנו נגיע עד לבית של כל אחד ואחד, לא נשאיר אף אחד מחוץ למעגל הזה.

יצחק כהן: אנחנו יודעים שהשעון עובד לרעתנו ואנחנו עושים את הפעילות הזאת במלוא המרץ.

יצחק כהן: בקרוב אנחנו נרחיב את הפעילות הזו, בעזרת ה', בהתגברות על כמה מכשולים בירוקרטיים סטטוטוריים שאנחנו נקצר הליכים.

קארין אלהרר: מה המכשולים הקיימים?

יצחק כהן: כל מיני הסכמים וחשיבויות, אבל יהיה בסדר.

שלי יחימוביץ': אתה יכול לפרט קצת?

שלי יחימוביץ': תן לנו איזה שהוא פלונטר, איזה שהוא חסם שהוא - - -

יצחק כהן: זה לא פלונטר, זה לא חסם.

יצחק כהן: אני חייב לציין שכולנו נרתמו בצורה מאוד מאוד חיובית.

יצחק כהן: גם הפעולה המקסימה הזו של non paper, כלומר התקשורת בין המשרדים - - -

שלי יחימוביץ': זה נפלא.

שלי יחימוביץ': כל משרדי הממשלה צריכים לאמץ את זה בכל תחום ובכל מצב וכל קופות החולים ובתי החולים וכן הלאה וכן הלאה.

יצחק כהן: כן, במיוחד כשמדובר באוכלוסייה שהיא מאוד מאוד חלשה ומאוד, לצערי, עוזבים אותנו.

יצחק כהן: אנחנו נפעל במהירות ופועלים במהירות.

יצחק כהן: לא שנפעל, פועלים במהירות.

קארין אלהרר: מה האתגרים כרגע?

יצחק כהן: יש בירוקרטיה, אבל היא מבינה שהיא צריכה פה לתת אישורים מידיים.

יצחק כהן: אני מקווה שבקרוב, עוד שבוע, כמה זמן ייקח לנו - - -

עפרה רוס: אני הסברתי את זה קודם, לפני שהגעת, אנחנו נמצאים בשלבים מתקדמים של הסכם עם גוף במיקור חוץ שיעשה לנו את הביקורים בבתים של אותם אנשים שאנחנו לא מצליחים לאתר אותם.

שלי יחימוביץ': בלי מכרז?

עפרה רוס: אנחנו משתדלים - - -

שלי יחימוביץ': לא, זה לא נאמר בביקורת, אני שואלת.

שלי יחימוביץ': אם איתרתם את הגוף הכי מתאים, אז מצוין.

יצחק כהן: זה גוף שכבר מצוי בנושא.

עפרה רוס: בואו נסכם שכשייגמר התהליך בפעם הבאה נעדכן, זה בסדר?

יצחק כהן: אפילו תוך כדי.

עפרה רוס: אנחנו בוחנים אפשרות להמשיך התקשרות עם גוף שאנחנו נמצאים איתו בהתקשרות, להרחיב את זה.

עפרה רוס: הוא עושה לנו התקשרות בנושאים האלה, להרחיב את ההתקשרות איתו ואנחנו נמצאים במשא ומתן מתקדם.

עפרה רוס: אנחנו מקווים מאוד לגמור אותו בהקדם ואני מקווה שבפעם הבאה שנגיע אנחנו נעדכן את כל ה - - -

שלי יחימוביץ': וזה עומד להיסגר בקרוב מאוד?

עפרה רוס: אנחנו מקווים מאוד, כן.

שלי יחימוביץ': הם יצטרכו לצורך העניין לגייס כוח אדם נוסף?

עפרה רוס: הם יצטרכו לגייס.

עפרה רוס: כמובן שאנחנו נעשה הדרכות.

עפרה רוס: את כל הדברים שצריך לעשות מלמעלה אנחנו נעשה, אבל ההעסקה של אותם אנשים תיעשה באמצעותם.

עפרה רוס: אני ארחיב כשאנחנו - - -

שלי יחימוביץ': שימי לב שבאופן יוצא דופן אני אפילו לא מותחת ביקורת על עניין האאוט סורסינג ולו רק מהסיבה העצובה שאנחנו מדברים על פרויקט שעומד להסתיים.

עפרה רוס: נכון.

עפרה רוס: אז אני אומר כאן איזה שהיא מילה, כשישבנו לחשוב באיזה דרך אנחנו עושים את זה הבנו מהר מאוד שבאמצעות העובדים של הרשות, שהם 120 עובדים, אנחנו לא יכולים להגיע לאילת ולגליל ולכן אמרנו, הזמן קצר והמלאכה מרובה והדרך היחידה היא, גם בקטע של ההתקשרות עם גוף, הקטע של לצאת למכרז ועד שאת יוצאת למכרז ועד שאת בוחרת ספק ועד שהספק - - -

שלי יחימוביץ': גם אין צורך לבחור במכרז הזול לצורך העניין, זה יכול להיות מכרז מאוד יקר שיעשה עבודה טובה.

יצחק כהן: גם המבצע הנפלא הזה של non paper, זה גם לקח לא מעט זמן.

שלי יחימוביץ': ברור.

עפרה רוס: אני חושבת שכשנסיים את זה, זה יהיה באמת איזה שהוא תהליך שכל המדינה תוכל ללמוד ממנו כי אני מאמינה שמיצוי זכויות צריך לעשות לא רק לניצולי שואה, צריך לעשות לכולם.

עפרה רוס: אני חושבת שהתהליך הזה, גם מבקר המדינה בדוח שלו דיבר על הרבה דברים שעשינו והוא אמר שהמשרדים האחרים יכולים ללמוד.

עפרה רוס: אני חושבת שזה יהיה איזה שהוא פיילוט או משהו.

שלי יחימוביץ': נתייחס לזה כפיילוט, כן.

יצחק כהן: לפני שהתחלנו את היוזמה הזאת הייתה יוזמה של הרשות מול הרשויות המקומיות.

יצחק כהן: מטבע הדברים חלק מהרשויות - - -

שלי יחימוביץ': דיברנו על זה כאן, שזה לא ממש הצליח.

יצחק כהן: ממש לא.

שלי יחימוביץ': אתה אומר לא רק לא ממש, אלא ממש לא.

שלי יחימוביץ': הבנתי.

שלי יחימוביץ': כי עפרה הייתה ככה מעודנת בדברים שלה, אז עכשיו אנחנו יכולים להכריז על חוסר הצלחה.

יצחק כהן: לא, אני לא רוצה לפגוע ברשויות שכן עשו עבודה, אבל בוא נאמר, אנחנו כנראה נעבור ל - - -

עפרה רוס: יש כאלה שזה הצליח בהן מאוד.

יצחק כהן: בדיוק.

יצחק כהן: אין לנו לסמוך אלא רק על - - -

שלי יחימוביץ': איציק, תן לנו סקירה מאוד תכליתית של מה עוד נעשה ומה עומד על הפרק בקרוב.

יצחק כהן: מה שעומד על הפרק בקרוב זה ככה - - -

שלי יחימוביץ': למה אתם נפגשים רק פעם בחודש?

יצחק כהן: לא, זה לא שנפגשים ואנחנו עושים, בין הפגישות הצוותים עובדים.

יצחק כהן: זה יותר מפעם בחודש, אנחנו נפגשים כל יום.

עפרה רוס: אנחנו נפגשים, אמרתי לו שאנחנו צריכים לעבוד גם.

שלי יחימוביץ': אוקיי, קיבלתי.

יצחק כהן: נכון, יש הרבה מצבים שאני קורא להם והם אומרים 'עד שנגמור את המכרז אל תקרא לנו לפגישות'.

שלי יחימוביץ': אוקיי, בסדר גמור.

יצחק כהן: תוצג חלוקת האחריות באילו תחומים אמון כל משרד לגבי ניצולי השואה ואלו תקציבים ותשומות מופנים לשם כך.

קארין אלהרר: עוד אין חלוקת אחריות?

יצחק כהן: יש, אבל סופית, עם הגדרות מזוקקות.

קארין אלהרר: אני לא רוצה להיות הורסת מסיבות, אבל - - -

יצחק כהן: לא, זה הכול בא מרצון טוב.

קארין אלהרר: באמת, כהערת פתיחה אני אומר שבאמת כל המעורבים בנושא, כולם, עם נשמה יתרה, כולם באמת נורא רוצים לקדם את הנושא, אבל זה נשמע כאילו הכול נהדר ועובד ויופי - - -

שלי יחימוביץ': זה לא נשמע ככה, זה נשמע שהמון דברים עוד לא התחילו ולא קורים והם בתכנון ולכן אנחנו נקיים מאוד בקרוב ישיבה נוספת.

קארין אלהרר: לא, אם הכול כל כך טוב אז למה זה - - -

שלי יחימוביץ': זאת הערה חשובה.

יצחק כהן: הכול לא כל כך טוב, קארין, לא הבנתי שהכול טוב.

יצחק כהן: אם היה כל כך טוב היינו מתפזרים.

קארין אלהרר: אז תגיד לי מה לא, איציק, בואו נדבר על זה רגע.

יצחק כהן: מה לא?

יצחק כהן: כל עוד שלא הגענו ל-220,000 ניצולי שואה עם מיצוי - - -

קארין אלהרר: לא, אבל מה מעכב?

יצחק כהן: לא מעכב שום דבר, עובדים.

קארין אלהרר: אדוני סגן השר, אני באמת חושבת שאתה האדם המתאים ביותר לנהל את האופרציה הזאת, אבל אני מבקשת, מפצירה, תגידו איפה יש חסמים.

קארין אלהרר: לא כי אנחנו רוצים להגיד נו נו נו, אלא כי אני רוצה להבין - - -

יצחק כהן: קארין, זה התפקיד שלנו לאתר את החסמים ולשחרר אותם.

שלי יחימוביץ': אבל אתה לא היית מוכן אפילו לשתף אותי באיזה חסמצ'יק אחד קטן.

יצחק כהן: אמרתי לך, החסם של הבירוקרטיה - - -משפטי.

יצחק כהן: חסם שכבר עברנו אותו, זה היה החסם המשפטי של חופש המידע.

יצחק כהן: יש כל מיני דברים, תוך כדי אנחנו נתקלים בדברים ומשחררים אותם.

יצחק כהן: אבל את שואלת אותי אם הגענו למיצוי הזכויות של - - -

קארין אלהרר: לא, את זה אני יודעת שלא.

יצחק כהן: יש עוד מבצע גדול שאנחנו עומדים, כבר התחלנו, זה יש עשרות אלפים שלפי תעודת הזהות, לפי ארץ המוצא, לפי תאריך הלידה עלולים להיות פוטנציאל של ניצולי שואה שבכלל עדיין לא רשומים.

שלי יחימוביץ': כן, שמענו על זה.

יצחק כהן: זה מבצע לא פשוט.

שלי יחימוביץ': ואז פונים אליהם ובודקים אם הם זכאים.

יצחק כהן: לדעתי לא נגלה הרבה שם, מכיוון שהמודעות כל כך גדולה, גם כל האנשים היקרים שנמצאים סביב השולחן הזה, גם הקליניקות וגם העמותות, לדעתי לא נמצא שם הרבה, אבל אנחנו רוצים להגיע לכולם.

יצחק כהן: חסמים אנחנו מאתרים תוך כדי תנועה ומשחררים מיד.

שלי יחימוביץ': כל המציל נפש אחת כאילו הציל עולם מלא.

יצחק כהן: נכון, ואנחנו יודעים שאנחנו במרוץ נגד הזמן.

שלי יחימוביץ': אוקיי.

שלי יחימוביץ': דליה רוזינק, מפקחת ארצית על חוק הסיעוד.

שלי יחימוביץ': דיברנו על תקנים בפעם הקודמת.

דליה רוזינק: אני רק רוצה להגיד שאני מחליפה את גלית מבורך, מנהלת השירות, ואת איריס בז'רנו, שהיא המפקחת הארצית על ניצולי שואה.

דליה רוזינק: הן מתנצלות ולא יכלו להגיע היום.

דליה רוזינק: משרד הרווחה, כמו שאמרת בתחילת דברייך, מיצה 98% מהתקציב לניצולי שואה שהיה בגובה של 48 מיליון שקל, מיצה את התקציב הזה בשנת 2017.

דליה רוזינק: התכנית כרגע ל-2018 להקים עשרה מועדוני מופת ייעודיים לניצולי שואה ועוד עשרה מועדוני מופת ומועדונים מועשרים בפריסה ארצית שייתנו מענים ל-600 אזרחים ותיקים, מהם לפחות ל-300 ניצולי שואה בהשקעה של חמישה מיליון שקלים.

דליה רוזינק: מועדוני מופת הם מועדונים שמיועדים לאוכלוסייה - - -

470: לקשישים או לניצולים?

470: לא הבנתי.

דליה רוזינק: עוד עשרה יהיו מעורבים, ל-600 אזרחים ותיקים שמתוכם יהיו 300 ניצולי שואה.

דליה רוזינק: רק להבהיר, מועדוני מופת הם מועדונים שמיועדים לאוכלוסייה שהיא חסרת עורף משפחתי, אוכלוסייה שסובלת מבדידות במעמד סוציואקונומי נמוך, והם מתקיימים שלוש פעמים בשבוע, כוללים שתי ארוחות ופעילות חברתית, שתי פעילויות חברתיות ביום, בהשתתפות של 45 שקלים למשתתף.

470: סליחה, ניצול השואה צריך לשלם תמורת הביקור?

דליה רוזינק: ממה שידוע לי לא, אני חושבת שניצול השואה לא משתתף.

470: לא הבנתי.

470: צריך לשלם?

431: 45 שקל לשבוע.

דליה רוזינק: לא לשבוע, לחודש.

470: למה הוא צריך לשלם?

470: את אומרת שמשרד הרווחה מקצה לזה חמישה מיליון שקלים, זה אפילו לא פרוטות, זה כמעט הייתי אומרת, סליחה על הביטוי, אבל זה באמת מביך.

יצחק כהן: לימור, למשרד הרווחה יש 40 מיליון שקל לצורך הפרויקט הזה.

דליה רוזינק: לא, 40 מיליון היה ב-2017, שאותו הוא ניצל.

470: גם 40 מיליון שקל זה מביך, משרד הרווחה הוא משרד עתיר תקציבים.

שלי יחימוביץ': כן, אבל זה גם לא עיקר הסכום של הסיוע לניצולי שואה.

שלי יחימוביץ': זה טיפה אחת בים.

יצחק כהן: כן, בדיוק, יש חמישה מיליארד ו-200 מיליון שלא קשורים לעניין הזה.

470: אני יודעת, אבל עדיין.

שלי יחימוביץ': זה הסכום שאנחנו יודעים עליו, על ה-40 מיליון

470: זה היא מדווחת.

דליה רוזינק: 40 מיליון היה לצורך הקמה, שהקימו 60 מועדוני מופת ועוד 27 קהילות תומכות.

דליה רוזינק: זה היה הסכום שהיה מיועד ל-40 מיליון והוא מוצה.

דליה רוזינק: מה שאני אומרת עכשיו זה על התכנית שתהיה לשנת 2018.

470: אוקיי, אבל למה לגבות 45 שקלים?

שלי יחימוביץ': חבר'ה, יש סוגיה אחת שהצביעה עליה לימור לבנת, ובצדק רב, למה לקחת 45 שקלים?

דליה רוזינק: אני אבדוק את זה.

שלי יחימוביץ': אני בטוחה שכשהשר ישמע את זה הוא מיד יורה, אם זה קיים, לבטל את זה.

שלי יחימוביץ': אין לי שום ספק.

שלי יחימוביץ': ואם צריך את עזרתנו אז אנחנו - - - את יודעת מה?

שלי יחימוביץ': אנחנו בכל מקרה נפנה לשר אחרי הישיבה הזו ונבקש ממנו לבטל את ההשתתפות של ה-45 שקלים, שהיא באמת מיותרת.

דליה רוזינק: שירות נוסף שהמשרד יקים בשנה הקרובה זה 100 בתים חמים לניצולי שואה בפריסה ארצית.

דליה רוזינק: בית חם הוא מסגרת חברתית קטנה שמתקיימת בבית של אחד הזקנים כשמצטרפים לפעילות הזאת זקנים נוספים, לרוב בין עשרה ל-15 זקנים לצורך הפגת בדידות.

שלי יחימוביץ': ניצולי שואה?

דליה רוזינק: ניצולי שואה.

דליה רוזינק: זה שירות שהוא ייעודי לאנשים שיש להם בעיה להגיע לשירותים שהם גדולים יותר, כמו מועדונים, והם מעדיפים להיות במסגרת חברתית קטנה יותר, מסגרת שיכולה להיות מאוד מתאימה לניצולי שואה, שגם רוצים לפגוש אנשים מהסביבה החברתית שלהם שיש להם גם כן ניסיון דומה בעבר עם אותן בעיות.

דליה רוזינק: אז המשרד יקים 100 בתים חמים.

דליה רוזינק: סך הכול המשרד מפעיל היום 140 בתים חמים לניצולי שואה ברחבי הארץ שנותנים שירות ל-2,100 ניצולי שואה בהשקעה של 1.4 מיליון שקל בשנה.

דליה רוזינק: שירות נוסף שיוקם, תוקמנה עשר קהילות תומכות - - -

שלי יחימוביץ': נורא קשה לי לשמוע את לשון העתיד הזאת, אני לא מסתדרת עם - - -

דליה רוזינק: ב-2018, זאת התכנית.

דליה רוזינק: ב-2017 הוקמו 60 מועדוני מופת - - -

שלי יחימוביץ': יוקם מתי?

שלי יחימוביץ': התחיל תהליך?

שלי יחימוביץ': מה נעשה כבר אני רוצה לדעת.

דליה רוזינק: אז לא אמרתי, סליחה.

דליה רוזינק: יצאו קולות קוראים בתחילת 2017, הוגשו הקולות הקוראים של הרשויות וכרגע הם נמצאים באיזה שהוא שלב של מיון ובחירת המקומות המתאימים.

דליה רוזינק: יצאו קולות קוראים באפריל.

שלי יחימוביץ': אם את יכולה לסיים, בבקשה.

שלי יחימוביץ': עוד משהו?

דליה רוזינק: כן, אני רוצה להגיד עוד משהו.

דליה רוזינק: על פי החלטת רוה"מ המשרד עתיד לקבל עשרה מיליון שקל ב-2019 ועוד עשרה מיליון שקל ב-2020, סכום - - -

שלי יחימוביץ': 2020 זה כבר נראה לי, לצערי הרב, לא רלוונטי כל כך.

שלי יחימוביץ': בכל הכבוד, באמת.

שלי יחימוביץ': לא נמחא כפיים לראש הממשלה על זה.

דליה רוזינק: סכום הכסף שיתווסף ב-2019 שמיועד לכוח אדם, כרגע לא ידועים הסכומים המדויקים, ולכן ברגע שיהיה הסכום המדויק יחלקו את התקנים - - -

שלי יחימוביץ': במקרה הזה זו ממש בדיחה גרועה לפרוס את הכסף על פני השנים.

שלי יחימוביץ': עוד מעט נשמע על תכנית חומש ועשור לטיפול בניצולי שואה.

שלי יחימוביץ': זה אבסורד.

דליה רוזינק: הרעיון הוא שיהיה מתכלל בהיקף של משרה מלאה ב-100 רשויות, עו"ס סיעודי לניצולי שואה, יהיה עו"ס שיטפל ב-300 ניצולי במשרה מלאה.

דליה רוזינק: אבל, שוב, כמו שאמרתי, זה יהיה תלוי בתקציב שיגיע ממשרד ראש הממשלה ולפי זה יטופל.

שלי יחימוביץ': בסדר, תודה רבה.

שלי יחימוביץ': יש לי שתי שאלות קטנות לכאורה.

שלי יחימוביץ': שי סומך פה?

שי סומך: כן.

שלי יחימוביץ': הנוהל המקל לקבלת שעות סיעוד.

שלי יחימוביץ': אנחנו פנינו מיד אחרי הישיבה האחרונה לניסן סלומינסקי, יו"ר ועדת חוקה, והוא אמר לנו שמבחינתו הוא טיפל בזה במיידי, אני רוצה לדעת אם זה באמת קורה.

שי סומך: נדמה לי שכבר בישיבה הקודמת דיווחתי שהצו אושר ואז בעצם נדמה לי, עפרה, את עדכנת שתוך זמן קצר המידע יועבר.

שי סומך: אני חושב שהוא הועבר.

עפרה רוס: כן ואושר.

שלי יחימוביץ': כלומר זה מאחורינו?

גליה מאיר אריכא: זה מאחורינו, על זה דיברנו.

גליה מאיר אריכא: הצו אושר במרץ ומאז כבר הודענו לניצולים ואין צורך בטפסים, לימור עדכנה על כך.

שי סומך: תודה על העזרה, באמת הדיון היה מאוד מהיר.

שלי יחימוביץ': מצוין.

שלי יחימוביץ': שאלה נוספת, זה נשמע קטן, אבל זה לא קטן, זה סכומי כסף גדולים.

שלי יחימוביץ': בשבוע שעבר קראתי ידיעה ב'ישראל היום' שניצולי שואה זכאים להנחה של 50% בחבילות של הוט ושל יס, זה נכון?

שלי יחימוביץ': מישהו יודע על זה?

שלי יחימוביץ': קולט, את יודעת על זה?

431: אני שמעתי שידור שלם ברדיו על זה, אבל אלה חבילות של 60-70 שקל לחודש שכוללות - - -

שלי יחימוביץ': אז הם זכאים לזכאים של 30 שקל, את אומרת?

431: כן.

שלי יחימוביץ': זאת אומרת זה לא המאות שקלים שזה עולה - - -

470: חבילות בסיס כנראה.

431: זה מאוד מצומצם, כן.

מרים גרייבר: זה מאוד בסיסי.

431: ארבעה או חמישה ערוצים.

שלי יחימוביץ': הבנתי.

ראובן מוזר: אם היו נותנים הנחה - - -

שלי יחימוביץ': אבל אף אחד לא יודע על זה.

שלי יחימוביץ': זה עוד סוג של מיצוי זכויות, שאמנם - - -

עפרה רוס: אנחנו נודיע לאנשים, אני אבדוק את זה, ברגע שנדע מידע מהימן.

ראובן מוזר: לא נותנים הנחה.

עפרה רוס: אנחנו מקפידים להודיע על מידע מהימן.

ראובן מוזר: לא נותנים הנחה בכלל על משהו קיים.

ראובן מוזר: אם לי יש היום - - -

שלי יחימוביץ': לא, סליחה, לא פתחתי דיון.

שלי יחימוביץ': שאלתי שאלה קטנה, עפרה אמרה שהיא תטפל בזה, זה מקובל עליי.

יצחק כהן: אבל תבדקי את זה, אחרת זה מסחרי.

שלי יחימוביץ': מה אכפת לי?

יצחק כהן: לא, בסדר, רק - - -

שלי יחימוביץ': גם אם זה מדיניות של חברות, אם קודם נזעקנו על 45 שקלים שהקשיש משלם, כאן זה 45 שקלים שהם מקבלים.

עפרה רוס: אנחנו נבדוק איתם, נוציא מכתב להוט וליס ולכל החברות - - -

470: כן, גם אנחנו רוצים לדעת, אנחנו נוכל לעדכן במוקד המידע שלנו.

עפרה רוס: בסדר.

עפרה רוס: אז אנחנו נקבל את המידע ונודיע.

שלי יחימוביץ': בסדר גמור.

שלי יחימוביץ': סגן השר, אתה רוצה עוד לומר דבר מה?

יצחק כהן: שמענו פה דוגמה של מה שהתכוונתי קודם, שמשרד ממשלתי עושה עבודה, הוא עושה עבודה טובה, משרד הרווחה, עם המועדונים וההפגה - - -

שלי יחימוביץ': כן, אם כי הוא לא מטפל בחלק הארי של הכסף.

שלי יחימוביץ': כבר אמרנו את זה.

יצחק כהן: לא, יש עוד משרדים שמטפלים בזה.

יצחק כהן: זו התופעה שאנחנו רוצים להפסיק אותה, לרכז הכול במשרד אחד.

יצחק כהן: גם אזרחים ותיקים עושים פעולות דומות, גם משרד הבריאות, מסתבר שהוא עושה פעולות דומות.

יצחק כהן: פעולות מהסוג הזה, לדוגמה, שיהיו מרוכזות במשרד אחד, משרד הרווחה, תיעשה כל הפעילות בתוכם ולהעביר להם את כל המשאבים.

יצחק כהן: זו דוגמה של ריכוז וסנכרון.

שלי יחימוביץ': מי שרוצה לדבר, אני מבקשת שיעביר את השם שלו, זה לא לפי הצבעה.

שלי יחימוביץ': אני עושה עכשיו סבב מהיר, כל הדוברים מעכשיו אני מבקשת שתי דקות גג כי אנחנו צריכים לסיים.

שלי יחימוביץ': ראובן מוזר, בבקשה.

ראובן מוזר: אני ניצול השואה, חבר בעמותה הפרלמנטרית למען ניצולי השואה.

ראובן מוזר: מאחר שהנושא הוא פה סחבת וכשלים אני רוצה להביא שתי דוגמאות קונקרטיות, אחת לסחבת ואחת לכשל.

ראובן מוזר: סחבת, בשנה שעברה ביום השואה פנינו ליושב ראש השדולה, אלעזר שטרן, בטענה שכל אזרח במדינה זכאי - - -

שלי יחימוביץ': איך אלעזר שטרן נכנס פה לסיפור?

ראובן מוזר: כי הוא יושב ראש השדולה למען - - -

שלי יחימוביץ': כן, אבל אתה יושב פה בוועדת כנסת, אז אם יש לך - - -

ראובן מוזר: אני רוצה להסביר.

ראובן מוזר: פנינו בטענה שמאחר שכל אזרח במדינה זכאי לסיוע משפטי חינמי בתנאי שהוא לא עובר הכנסה של 6,750 שקל, יוצא מכך שניצול השואה, כאשר אחוזי הנכות שלו גבוהים והוא עובר את התקציב הזה הוא מקופח.

שלי יחימוביץ': הוא לא זכאי לסיוע?

ראובן מוזר: הוא לא זכאי לסיוע משפטי הכללי, אלא רק במסגרת המצומצמת בנושא הניצולות.

ראובן מוזר: פנו לשרת המשפטים, היא קיבלה את ההמלצה של הסיוע המשפטי, חתמה על שינוי תקנה.

ראובן מוזר: ההחלה עדיין לא קוימה, עד עכשיו, רק לפני - - -

שלי יחימוביץ': כלומר מי שפונה היום בסיטואציה הזאת לסיוע משפטי לא מקבל?

ראובן מוזר: עדיין לא מקבל.

ראובן מוזר: ופניתי לגלעד - - -

שלי יחימוביץ': למרות שהשרה חתמה על צו בעניין?

ראובן מוזר: כן.

ראובן מוזר: פניתי לגלעד סממה, יושב ראש הסיוע המשפטי, לפני כמה ימים והוא אמר לי שרק עכשיו הגיע אליו הנושא, מה שנקרא אישור הציבור, אני לא זוכר בדיוק מה ההגדרה.

ראובן מוזר: שנה שלמה?

שלי יחימוביץ': הבנתי.

שלי יחימוביץ': אנחנו נטפל בזה.

ראובן מוזר: זה סחבת.

ראובן מוזר: עכשיו כשל.

ראובן מוזר: בזמנו חברת הכנסת איילת נחמיאס ורבין, ביחד עם חבר הכנסת גפני, הגישו הצעת חוק בנושא שבמרכאות נקרא הטייס האוטומטי.

ראובן מוזר: מאחר שניצולי השואה סובלים מאוד בגישה שלהם לוועדות הרפואיות יש הרבה שלא ניגשים ואז נאמר שהפתרון הוא שמי שצריך ייגש כשאין לו ברירה, אבל מי שלא יכול, אם הוא לא הופיע שנה בפני ועדה רפואית יקבל באופן אוטומטי 3% תוספת לאחוזי הנכות שלו, מדי שנה.

ראובן מוזר: סגן השר יודע מזה, הבטיח גם לעזור, ומה קרה?

ראובן מוזר: כשאיילת נחמיאס ורבין הגיעה עם זה האוצר התנגד.

שלי יחימוביץ': הבנתי.

ראובן מוזר: ורק דבר אחרון.

שלי יחימוביץ': אמרת שני דברים.

ראובן מוזר: לא, אחרון.

ראובן מוזר: לאור כל מה שנעשה כאן, הצעה שלי שמישהו יגיש הצעת חוק למעין מסלול ירוק, מסלול מהיר לטובת ניצולי השואה.

ראובן מוזר: ניצולי השואה חוסכים למדינה כסף בזה שהם מתים?

ראובן מוזר: אז לא צריך להשאיר את היד קפוצה מול ניצולי השואה.

שלי יחימוביץ': טוב, זאת אמירה כללית שאנחנו מזדהים איתה מאוד ועל כן התכנסנו כאן.

שלי יחימוביץ': חנה, הוועדה תוציא מכתב למשרד המשפטים אפרופו העניין של הסיוע המשפטי.

שלי יחימוביץ': זה דבר שצריך לטפל בו בדחיפות, אנחנו נהיה מתואמים עם ראובן מוזר.

שלי יחימוביץ': בקשר לשאר הדברים, אני בטוחה שסגן השר לקח לתשומת לבו.

יצחק כהן: כן, אבל ביוזמה שאנחנו ניגשים אליהם, אנחנו פונים אליהם, אנחנו לא מחכים שהם יפנו אלינו, אני חושב שזה פותר - - -

ראובן מוזר: לא, ועדות רפואיות זה לא פותר.

יצחק כהן: ודאי, בעיקר ועדות רפואיות.

שלי יחימוביץ': כל מה שמתנהל כאן מתנהל בניסיון לבצע תהליך מזורז ומואץ לפתור את הסוגיות הבעייתיות.

יצחק כהן: בעיקר ועדות רפואיות.

שלי יחימוביץ': אוקיי.

שלי יחימוביץ': מרים גרייבר, עמותת י"ש.

שלי יחימוביץ': בקצרה ממש, בבקשה.

מרים גרייבר: אני רק רוצה להוסיף למה שדליה אמרה.

מרים גרייבר: יש לנו את המועדונים האלה, הם מצוינים, אבל כאשר הבן אדם נהיה יותר מבוגר והוא צריך גם מטב בבית, אני לא יודעת אם הביטוח הלאומי או הרווחה מורידה לו מהשעות שהוא יכול ללכת למועדונים האלה.

מרים גרייבר: אני רוצה להגיד שהמועדונים האלה הם מצוינים כי אז אנחנו יודעים שהניצול מקבל ארוחת בוקר טובה, ארוחת צהריים טובה, הוא מקבל העשרה בין לבין והוא גם יכול להתרחץ אם אין לו מים בבית.

מרים גרייבר: זה מאוד טוב, אבל אם הוא מקבל מטב אז הוא כבר לא יכול ללכת שלושה ימים, הוא הולך רק יומיים או לפעמים רק פעם אחת בשבוע ואז הוא נמצא בבית ואין לו מה לעשות ואין לו לפעמים אוכל ואנשים לא יודעים מה לעשות איתם.

מרים גרייבר: אין לי מושג מדוע, יש להם כל כך הרבה כספים במשרד הרווחה - - -

שלי יחימוביץ': זה לא כל כך הרבה, זה מעט מאוד.

שלי יחימוביץ': מה שיש למשרד הרווחה זה מעט מאוד כסף.

מרים גרייבר: אוקיי, אנחנו צריכים לעזור לאנשים האלה.

שלי יחימוביץ': כן, ברור, זה בלי קשר.

מרים גרייבר: וה-45 שקל האלה, גם כן, קשה להם להוציא את ה-45 שקל האלה.

מרים גרייבר: ואחר כך אני רוצה לדעת גם איך האנשים האלה, הם בדרך כלל יותר סיעודיים, איך הם יכולים ללכת לבית החם?

מרים גרייבר: איך הם יגיעו מהמקום שלהם לבית החם?

מרים גרייבר: האם יהיה להם שירות הסעה?

דליה רוזינק: אני רוצה לענות על שני הדברים.

דליה רוזינק: דבר ראשון, למועדון מופת יכולים להגיע רק אנשים שהם עצמאים בתפקוד שלהם או עם ירידה תפקודית מאוד קלה, אבל לא אנשים סיעודיים.

מרים גרייבר: לא, אני לא מדברת על סיעודיים, אני מדברת על זה שהם צריכים מטב בבית, מטב זה תשע שעות.

דליה רוזינק: אין קשר בין מועדון מופת לבין מטב.

דליה רוזינק: יש שתי מסגרות שאת מדברת עליהם, אחת מהן זה מועדון המופת והשנייה זה מרכזי היום, שברגע שאנשים יוצאים למרכז יום האלטרנטיבה היא או לקבל שעות סיעוד בבית או להמיר אותן בשהות במרכז היום.

דליה רוזינק: מרכז היום מיועד לאנשים שיש להם ירידה תפקודית, מועדון המופת לא מיועד לאנשים מהסוג הזה, הווה אומר שכשבן אדם הופך להיות סיעודי הוא אמור לצאת ממרכז היום.

קארין אלהרר: אפשר גם וגם?

מרים גרייבר: אני לא מדברת על - - -

שלי יחימוביץ': לא, אני לא פתחתי כאן ויכוח.

קארין אלהרר: אפשר גם וגם?

קריאה: לא, אי אפשר גם מופת - - -

שלי יחימוביץ': אני חייבת לסיים, אני מתנצלת.

470: בעניין הזה, תשע שעות.

470: אנחנו לא יכולים לתת תשע שעות למי שבאמת הולך למועדונית כזאת או מועדון יום כזה, תשע השעות בעצם מתבטלות.

470: למרות שאנחנו חשבנו שזה לא נכון לבטל את תשע השעות האלה, מפני שהוא הולך למועדון, אבל הוא זקוק גם לתשע השעות הנוספות, אנחנו לא יכולים לתת.

שלי יחימוביץ': נכון, מה הקשר?

דליה רוזינק: לא, להיפך, מי שיש לו תשע שעות לא יכול ללכת למועדון מופת.

קארין אלהרר: למה?

קארין אלהרר: מה הקשר?

470: הוא הולך, הוא יכול לקבל תשע שעות.

שלי יחימוביץ': סליחה, אני מבקשת שקט.

שלי יחימוביץ': גברתי, אף אחד לא מדבר עכשיו, אני מבקשת שקט, גם את לא.

שלי יחימוביץ': אדוני סגן השר, יש לך תשובה לדבר הזה?

יצחק כהן: לא, אני שומע את זה, אני אבדוק את זה.

דליה רוזינק: לא, מועדון מופת לא מיועד לאנשים מוגבלים.

שלי יחימוביץ': אבל יש כאן סוגיה אחרת, למה לשלול את תשע השעות ולמה לעשות קשר בין המופת לבין ה - - -

דליה רוזינק: לא שוללים את התשע שעות.

שלי יחימוביץ': אבל כרגע אומרת כאן לימור לבנת שהם לא יכולים לשלם.

עפרה רוס: זה מרכזי יום.

עפרה רוס: יש מרכזי יום.

עפרה רוס: מרכזי יום, זה באמת או שעות הסיעוד או מרכזי היום.

שלי יחימוביץ': אנחנו מבקשים - - -

קארין אלהרר: למה שוללים את המופת מאלה שיש להם תשע שעות?

דליה רוזינק: לא, מי שיש לו גמלת סיעוד, המועדון לא מיועד לאנשים עם מגבלה תפקודית כי יש אחריות לגבי אנשים כאלה.

דליה רוזינק: אם בן אדם ייפול במועדון הוא לא יוכל לקבל סיוע.

קארין אלהרר: אם הוא בא עם המלווה שלו?

שלי יחימוביץ': סליחה, את מתעקשת לענות על שאלה שלא שואלים אותך.

שלי יחימוביץ': לימור, אני רוצה ששוב תחדדי את הבעיה, בבקשה.

470: אני אגיד עוד פעם.

470: מי שהולך למרכז יום, למופת לא, נכון?

מרים גרייבר: נכון, למרכז יום.

470: רק מרכז יום.

470: מי שהולך למרכז יום, מי שמקבל תשע שעות לא יכול ללכת למרכז יום.

470: הלך למרכז יום מבטלים את תשע השעות.

שלי יחימוביץ': אני מבקשת תשובה על זה.

דנה אברהם: לא ניתן להשתמש בתשע השעות במרכזי היום, זה ניתן רק בשעות טיפול בבית.

דנה אברהם: זה אומר שמי שמעדיף ללכת למרכז יום - - -

שלי יחימוביץ': הוא צריך לבחור או זה או זה.

שלי יחימוביץ': הכול ברור ואנחנו שואלים למה הוא צריך לבחור או זה או זה ולא יכול את שניהם?

שלי יחימוביץ': אתה רוצה להתייחס לזה?

יצחק כהן: לא, רשמתי את הפרטים.

שלי יחימוביץ': אנחנו נבקש על זה תשובה בישיבה הבאה, באמת אין בזה היגיון בבחירה הזאת, במשפט שלמה הזה בין שני השירותים.

מרים גרייבר: ממש לא.

שלי יחימוביץ': גל שחם.

גל שחם: גל שחם, נציג השלטון המקומי ואיגוד העובדים הסוציאליים.

גל שחם: אני רוצה רק להתייחס.

גל שחם: באמת אנחנו רואים שינוי בשטח ואני מברך על זה.

גל שחם: נאמרו פה אמירות לגבי השלטון המקומי והרשויות - - -

שלי יחימוביץ': קשות, יש לומר.

גל שחם: אמירות קשות, אבל אנחנו יודעים שמנסים להתמודד עם מגוון המטלות ואנחנו חייבים להקפיד על מתן שירות מקצועי ויעיל ולפעמים אי אפשר לעשות את הכול מהכול כי אנחנו גם צריכים לתת את השירות בצורה נכונה.

גל שחם: אני רוצה רק לשאול לגבי דברים שהעליתי בישיבות הקודמות, את כל הנושא של הממשק של הקהילות התומכות, במיוחד לניצולי שואה, מול משרד הרווחה.

גל שחם: הרי דיברנו על התחנות בדרך שזה עובר, על הבירוקרטיה המיותרת שמאריכה את הזמן, שיוצרת כל מיני כשלים בדרך ותסכולים וכעסים מאוד מאוד גדולים של הניצולים ולמה - - -

שלי יחימוביץ': גל, אני לא רוצה שאלות כלליות עכשיו.

שלי יחימוביץ': אני לא רוצה תהיות קוסמיות, יש לך שאלה קונקרטית לאחד מאנשי המקצוע שנמצאים כאן?

שלי יחימוביץ': לסגן השר, לעפרה?

גל שחם: כן.

שלי יחימוביץ': בבקשה.

גל שחם: אז השאלה שלי היא קודם כל, אולי זה משרד הרווחה, אולי לגורם אחר, איך כן יוצרים את הממשק הממוחשב, אנחנו מדינה כל כך מתקדמת, איך יוצרים את הממשק המתקדם מול החברה שנותנת את השירות של הקהילה התומכת?

שלי יחימוביץ': ממשק בין מי למי?

גל שחם: לבין הגבייה ממשרד הרווחה.

גל שחם: בין הקהילות התומכות שעברו את המכרז ומפעילות את הקהילות התומכות לבין משרד הרווחה, שהם צריכים לגבות ממנו את התשלום בפועל עבור החברים.

שלי יחימוביץ': מי רוצה לענות על השאלה הזאת?

עפרה רוס: זה משרד הרווחה, זה לא אנחנו.

עפרה רוס: הם יודעים.

עפרה רוס: קהילה תומכת זה אתם.

שלי יחימוביץ': כבר שאלת את השאלה הזו בדיון קודם ומי שהבטיח לנו תשובה עליה היה אודי פראוור, שלא נמצא איתנו יותר.

שלי יחימוביץ': לירית, בבקשה, את יודעת?

שלי יחימוביץ': הייתה איזה העברת ידע מאודי פראוור לצוות?

לירית סרפוס: אני חושבת שהעברת הידע עברה אליי, אבל אני לא - - -

שלי יחימוביץ': אז את תוכלי לבדוק עבורנו את הנקודה הספציפית הזאת?

לירית סרפוס: כן, אני אבדוק מול משרד הרווחה.

גל שחם: נקודה נוספת ששאלנו לגבי תקציב לאבחונים פסיכו גריאטריים לפחות עבור ניצולי השואה שזה חלק אינטגרלי באבחון ובטיפול, שגם כן לא קיבלנו מענה.

שלי יחימוביץ': מי הכתובת לשאלה?

גל שחם: אני חושב שאם אנחנו מדברים על משרד הבריאות או אפילו תקציב שיעבור דרך הרווחה, אני לא יודע אם זה נכון דרך הרווחה, אבל שיגיע - - -

שלי יחימוביץ': דבר שלא קיים היום?

גל שחם: היום יש דרך מסורבלת דרך קופות החולים, שלקבוע תור, אם אתה חבר בקופת חולים מסוימת, זה כמה חודשים עד שיש, כי אין להם פסיכוגריאטרים.

שלי יחימוביץ': כמו לכולם.

גל שחם: כן, ואז, שוב, אנחנו במרוץ נגד הזמן - - -

שלי יחימוביץ': ואתה רוצה שתהיה עדיפות לניצולי שואה?

גל שחם: אני רוצה שיהיה תקציב.

גל שחם: יש רשויות שמתארגנות לבד - - -

שלי יחימוביץ': אבל איך התקציב מייצר קדימות בתור?

גל שחם: אני רוצה ככה להציע, אם יש איזה שהוא אבחון של עובד סוציאלי שאומר שאנחנו חייבים פה להתארגן בצורה מהירה וכן צריכים תקציב - - -

שלי יחימוביץ': סליחה שאני אומרת את זה, עם כל הצער שבדבר, יש גורמי מקצוע שקובעים את הקדימות ולפעמים יש אדם שהוא לא ניצול שואה, אבל יותר דחוף לטפל בו.

שלי יחימוביץ': נגיד את דברי הכפירה האיומים האלה.

גל שחם: לא, זה בסדר, זה אמיתי.

שלי יחימוביץ': יש אישה מבוגרת, מרוקאית, לא ניצולת שואה, שזקוקה דחוף לטיפול, אני לא מבינה פה את ה - - - אתה רוצה לתת קדימות בתור ל - - -

גל שחם: אני רוצה לנצל את הבמה הזאת כן לאפשר לתת את השירות הזה לנזקקים ואם אנחנו מדברים על ניצולי שואה, אז הם ניצולי שואה.

שלי יחימוביץ': על הדרך, אתה אומר.

גל שחם: לגמרי.

גל שחם: כי אם אני בצד הזה מכניס את זה כסל עבור הקשישים, אני חושב שזה - - -

שלי יחימוביץ': אני ממש מבקשת, זה נושא חשוב מאין כמותו, הוא לא רלוונטי לישיבה הזאת.

שלי יחימוביץ': אגב, לצורך העניין הוא גם לא רלוונטי לוועדה הזאת אלא לוועדת העבודה, הרווחה והבריאות.

שלי יחימוביץ': נושא חשוב מאין כמותו, אבל הוא פשוט לא קשור בהכרח לניצולי שואה, הוא קשור לכל המערך הפסיכיאטרי, שאנחנו נעשה עליו דיון נפרד פה בוועדה, הוא קשור לתורים הארוכים, שגם על זה אנחנו דנים בוועדה, אבל זה לא רלוונטי ספציפית לעניין הזה.

גל שחם: אוקיי, קיבלתי.

גל שחם: אני רק, ברשותך, רוצה להגיד שהיינו בפגישה עם השלטון המקומי, משרד הרווחה, עם לירית, וחשבנו על כל מיני דרכים לתת מענה לאוכלוסייה ודרכים שיוכלו לתת מענה מהיר עבור אוכלוסיית הניצולים.

גל שחם: אני הייתי שמח לדעת עם משרד ראש הממשלה, עלו כל מיני רעיונות שמאוד שמחנו ואנחנו - - -

שלי יחימוביץ': אבל על זה אנחנו מדברים כל ישיבת הוועדה הזאת.

שלי יחימוביץ': אתה כאילו נכנסת ואתה לא משתתף בדיון.

גל שחם: אני משתתף בדיון, אני רק שואל לגבי רעיונות שמאוד הסכמנו עליהם, לייעל את כל הסבב של - - - לתת סיוע ישיר, ההצעה הייתה לתת סיוע ישיר כמה שיותר מהר, אפילו באמצעות הביטוח הלאומי, ורציתי לדעת איפה זה נמצא.

שלי יחימוביץ': גל, אני מצטערת, אבל אנחנו פשוט עסקנו בדיוק בשאלה הזאת מתחילת הישיבה ועד הרגע הזה.

גל שחם: מבחינת ביטוח לאומי?

שלי יחימוביץ': לרבות הביטוח הלאומי, לרבות אפילו רזולוציות של פעם בשבועיים ולא פעם בחודש.

שלי יחימוביץ': זו שאלה יותר מדי כללית ואנחנו כבר אחרי השיחות הכלליות וביקשתי להיות קונקרטיים, אז אני לא אבקש תשובות מחדש לשאלה הספציפית הזאת.

רות זקן: אפשר שאלה על מיצוי זכויות את עפרה?

שלי יחימוביץ': שאלה אחרונה, בבקשה.

רות זקן: במסגרת הפרויקט של מיצוי הזכויות, מה כולל מיצוי זכויות?

רות זקן: האם רק לגבי הזכויות הכספיות או שזה כולל לימוד כדי לראות איזה בעיות יש לאותם ניצולים גם בהיבט של דיור, של טיפולים נפשיים, של מזון?

יצחק כהן: בוודאי, איזה שאלה.

רות זקן: בעצם כל מרחב החיים שלו.

עפרה רוס: כשמגיעים הביתה לניצול השואה אז האנשים שיגיעו הם כבר מונחים, הונחו, זה חלק מהתכנית, לראות את מצב הבית, לראות האם הבן אדם נמצא במצב שהוא צריך עזרה נוספת, אז תהיה פנייה לרשויות המקומיות, אנחנו יכולים לראות את הצרכים שלו.

עפרה רוס: לא כל אחד יזדקק, יש ניצולים שאתה מגיע אליהם והוא לא זקוק לזה - - -

שלי יחימוביץ': נכון, יש ניצולי שואה במצב כלכלי מצוין.

עפרה רוס: בדיוק, ואז הוא גם לא רוצה.

קארין אלהרר: אבל, עפרה, אני רוצה לשאול, אם יש משהו מתסכל בעולם, שמגיעים אליך, רואים שמצבך בכי רע ואז אומרים לך 'טוב, נחזור אליך' ולחכות, ומי יחזור?

קארין אלהרר: מתי יחזור?

יצחק כהן: לא, במקרה הזה זה לא יהיה.

קארין אלהרר: מה, באותו רגע הוא ינחית עליו את כל ה - - -

עפרה רוס: קארין, אנחנו ישבנו על כל הדברים האלה ולכן כל פנייה תיסגר, מה המשמעות?

עפרה רוס: הגיע הסוקר, נקרא לו, הגיע לבית הניצול - - -

יצחק כהן: לא מתנדב.

עפרה רוס: הסוקר, הוא מגיע לבית הניצול והוא רואה שבאמת צריך התערבות של עובד סוציאלי מהרשות המקומית.

עפרה רוס: אז הוא קודם כל ידווח - - -

קארין אלהרר: למי?

עפרה רוס: הוא מדווח גם לנו וגם לרשות המקומית ואז הפנייה הזו צריכה להיסגר.

יצחק כהן: מעקב ביצוע.

עפרה רוס: הרשות המקומית תהיה חייבת להודיע לנו - - -

שלי יחימוביץ': מה זה 'תהיה'?

שלי יחימוביץ': אני לא יכולה לשאת את לשון העתיד.

שלי יחימוביץ': מה זה תהיה?

עפרה רוס: עוד לא הגענו לבתים, אבל חלק מההסכם זה שהרשות המקומית תהיה מחויבת להודיע לנו מה היא עשתה - - -

שלי יחימוביץ': הבנתי.

שלי יחימוביץ': טוב, מתי הדבר הזה מתחיל לעבוד?

שלי יחימוביץ': אני רוצה שאנחנו ניפגש כאן מיד אחרי שזה מתחיל לעבוד.

עפרה רוס: אנחנו עכשיו סוגרים את הקצוות האחרונים.

עפרה רוס: אמרתי, אני מניחה שתוך שלושה חודשים אנחנו כבר נהיה בשטח.

שלי יחימוביץ': זה המון זמן שלושה חודשים.

עפרה רוס: זה להכשיר אנשים.

עפרה רוס: זה פרויקט שהוא בסדר גודל, אנחנו באמת מוותרים על מכרז - - - שתבינו, צריך להבין את - - -

יצחק כהן: מכרז זה חצי שנה.

עפרה רוס: מוותרים על כל מיני דברים, הולכים להרחיב התקשרות ואתה לא יכול - - -

יצחק כהן: זה הכשרה והדרכה.

שלי יחימוביץ': טוב, אנחנו נעשה בדיקת מצב במהלך הישיבות הקרובות שאנחנו נעשה והישיבות האלה יקרו כל הזמן ואנחנו נזרז אתכם, ננגוש בכם, נבקר אתכם, נשבח אתכם, אבל אני חושבת שלישיבות האלה יש משמעות מרובה ביותר.

יצחק כהן: אנחנו מקבלים את זה באהבה.

שלי יחימוביץ': כן, גם אנחנו מקבלים את העשייה שלכם באהבה.

שלי יחימוביץ': אני מסיימת.

שלי יחימוביץ': קודם כל אנחנו מכריזים בזאת על צירופן של לימור לבנת וקולט אביטל לצוות הממשלתי, בהסכמת סגן השר כמובן.

שלי יחימוביץ': אני רוצה לציין לשבח את העובדה שהוחל בסיוע לאלמנות, במענק השנתי של 10,000 שקלים, אלמנות של מקבלי הרנטה מגרמניה.

שלי יחימוביץ': שמענו על עשרה מועדוני מופת חדשים רק לניצולי שואה, בתים חמים לניצולים.

שלי יחימוביץ': אנחנו נעקוב אחרי הביצוע של הדברים האלה.

שלי יחימוביץ': באופן כללי אנחנו כן רואים שהדברים זזים ותודה לאל שאתם לא מוציאים למכרז את הדבר הזה כי אז היינו מחכים לעשור הבא.

שלי יחימוביץ': שוב, מטרידה אותי לשון העתיד.

שלי יחימוביץ': אני יודעת שאי אפשר לעשות הכול מהר, אבל אין לנו בררה, אנחנו חייבים לעבוד כאילו זאת מלחמה, ממש ככה, קצב חירום.

שלי יחימוביץ': ברור לנו לחלוטין שבעוד זמן קצר מאוד, למרבה הצער, לא יהיה למי לעזור.

שלי יחימוביץ': לכן הנוהל כאן לא יכול להיות נוהל שגרתי.

שלי יחימוביץ': אני מקבלת את מה שאמרת, אדוני סגן השר, שהצוות המתכלל לא נפגש יותר מדי, באמת לפעמים הפגישות האלה הן בזבוז זמן ועדיף לעבוד בקשר ישיר.

יצחק כהן: זה מפריע לעבודה.

שלי יחימוביץ': זה נכון.

שלי יחימוביץ': שמענו דברים פחות טובים על התפקוד של הרשויות המקומיות בעניין הזה.

יצחק כהן: לא, חלקן טובות.

שלי יחימוביץ': יכול להיות שחלק מתפקדות טוב וחלק פחות, אבל טוב שאתם שמים את האצבע ואומרים שזה לא מתפקד ואנחנו נכנסים גם כן לתמונה.

שלי יחימוביץ': אם כי בישיבה הקודמת שמענו שזה רק הולך ומתפתח, אבל אני מבינה שאתם לא שמים יהבכם עכשיו על הטיפול של הרשויות המקומיות.

עפרה רוס: אבל יש רשויות שבכל זאת כן עושות את העבודה.

שלי יחימוביץ': שמענו כאן את ההערה החשובה של ראובן מוזר על עניין הסיוע המשפטי.

קארין אלהרר: למיטב ידיעתי חוק הסיוע המשפטי תוקן לפני שלוש שנים.

שלי יחימוביץ': בסדר, שמענו כאן את כל התיאור של הסיטואציה, השורה התחתונה היא שזה לא מיושם ולכן אנחנו - - -

יצחק כהן: שווה בדיקה.

שלי יחימוביץ': הוועדה תפנה למשרד המשפטים ותבדוק אם אכן זה מבוצע.

שלי יחימוביץ': לישיבה הבאה, עפרה, תגיעי עם נתונים על קצב איתור הזכאים בשנה, בחודש, בשבוע, וכן הלאה, וגם כמובן על התקדמות כל הדברים האחרים שדיברנו עליהם.

שלי יחימוביץ': הרשות מקווה שתוך שלושה חודשים היא תצליח להגיע לבתים, עדכון לגבי הגוף הנבחר, אתם תעדכנו אותנו מי הגוף, אני מבינה שזה גוף שאתם עובדים איתו ואתם מרוצים ממנו ורוצים אותו.

שלי יחימוביץ': דובר כאן על הסוגיה שהעלתה לימור לבנת, על כך שקצב העברת הנתונים מהביטוח הלאומי פחת במקום לעלות, אז הבקשה שלנו היא לבדוק את זה ממש בהקדם ובמקום לעבור משבועיים לחודש, לעבור משבועיים לשבוע ואז זה באמת גם יקל על עבודת הגופים הרלוונטיים.

שלי יחימוביץ': זו הייתה הערה חשובה.

שלי יחימוביץ': גם סיכמנו לבדוק את העניין של 45 שקלים תשלום חודשי למועדוני המופת, שהוא מיותר לחלוטין.

שלי יחימוביץ': גם סוגיות קטנות כמו סוגיית חבילות הלוויין וגם סוגיית הבחירה, משפט שלמה, בין המועדון לבין תשע שעות הסיוע.

שלי יחימוביץ': אלה שאלות ספציפיות שאנחנו צריכים לקבל עליהן תשובה ועוד רבות שהועלו כאן.

שלי יחימוביץ': אני ממש מודה לכולכם, אתם באמת עם כל הקושי ועם כל החסמים ועם כל העובדה שבטח עוד לא עשינו די, אז באמת ניכר כאן הרבה רצון טוב ותודה רבה, בהצלחה לכולנו.